SK Úradný vestník Európskej únie C 198/1

Deviata výročná správa o vykonávaní jednotnej akcie Rady z 12. júla 2002 o príspevku Európskej únie k boju proti destabilizačnému akumulovaniu a rozširovaniu ručných zbraní a ľahkých zbraní (2002/589/SZBP)

(2010/C 000/01)

ÚVOD

EÚ počas roku 2009 naďalej presadzovala otázku ručných a ľahkých zbraní na všetkých multilaterálnych fórach a vo svojom politickom dialógu v rámci príslušných medzinárodných nástrojov, ako je napr. akčný program OSN z roku 2001 na predchádzanie nedovolenému obchodovaniu s ručnými zbraňami, boj proti nemu a jeho odstraňovanie.

V tomto roku sa v súlade so závermi Rady o začlenení problematiky RĽZ do dohôd medzi EÚ a tretími krajinami prijatými v decembri 2008 uskutočnilo niekoľko rokovaní, ktorých témou boli i RĽZ. V tomto rámci sa začlenenie problematiky RĽZ dohodlo s Čínou, Irakom, Líbyou a Južnou Kóreou.

EÚ naďalej poskytovala tretím štátom a medzinárodným a regionálnym organizáciám pomoc v boji proti destabilizačnému hromadeniu RĽZ. Táto pomoc sa poskytovala prostredníctvom vykonávania projektov v rámci viacerých jednotných akcií a rozhodnutí Rady, ako aj prostredníctvom nástrojov rozvoja a spolupráce a projektov, ktoré členské štáty EÚ podporovali na národnom základe.

EÚ sa v roku 2009 naďalej zúčastňovala procesu zmluvy o obchode so zbraňami (ATT). Všetky členské štáty EÚ hlasovali za rezolúciu VZ OSN o ATT z roku 2009, ktorou sa na rok 2012 zvolala medzinárodná konferencia na účely rokovania o zmluve o obchode so zbraňami. EÚ tiež ďalej nabádala tretie krajiny, aby podporovali tento proces, a to aj prostredníctvom vykonávania rozhodnutia Rady 2009/42/SZBP na podporu procesu zameraného na uzavretie zmluvy o obchode so zbraňami tretími krajinami, v rámci ktorého zorganizovala v roku 2009 päť regionálnych seminárov.

Stratégia EÚ na boj proti nedovolenému hromadeniu ľahkých a ručných zbraní a ich munície a nedovolenému obchodovaniu s nimi, ktorú prijala Európska rada 15. a 16. decembra 2005, naďalej prostredníctvom rozličných nástrojov poskytuje strategické usmernenie pre činnosť EÚ a jej členských štátov v oblasti RĽZ.

Vypracovanie tejto správy je súčasťou vykonávania jednotnej akcie Rady 2002/589/SZBP. Vzťahuje sa na aktivity realizované v roku 2009 a je zložená z troch častí a prílohy:

— časť I sa venuje úsiliu členských štátov zameranému na riešenie problémov týkajúcich sa ručných a ľahkých zbraní na vnútroštátnej úrovni,

— časť II sa zaoberá snahami súvisiacimi s medzinárodným vykonávaním,

— časť III sa venuje účasti na práci medzinárodných organizácií a regionálnych usporiadaní v oblasti konvenčných zbraní, najmä ručných a ľahkých zbraní,

— príloha obsahuje zoznam národných stredísk členských štátov EÚ pre oblasť RĽZ.

I. ČINNOSŤ ČLENSKÝCH ŠTÁTOV V RÁMCI VYKONÁVANIA JEDNOTNEJ AKCIE V ROKU 2009

EÚ 8. decembra 2008 prijala spoločnú pozíciu 2008/944/SZBP. Prijatie tohto právne záväzného nástroja znamenalo formálne úspešné ukončenie preskúmania kódexu a ďalší míľnik v zlepšovaní noriem EÚ v oblasti kontroly vývozu. Spoločná pozícia predstavuje výrazne aktualizovaný a modernizovaný nástroj, ktorý nahrádza kódex správania. Obsahuje niekoľko nových prvkov, ktoré prehlbujú a rozširujú rozsah pôsobnosti. Medzi tieto prvky patrí rozšírenie kontrol zameraných na sprostredkovanie, tranzitné operácie a nehmotné transfery technológií, ako aj vykonávanie posilnených postupov s cieľom zosúladiť vývozné politiky členských štátov. Členské štáty uznávajú osobitnú zodpovednosť štátov, ktoré vyvážajú vojenskú technológiu a materiál a znova preukázali odhodlanie predchádzať vývozu vojenskej technológie a materiálu, ktoré by sa mohli použiť na nežiaduce účely, ako napríklad vnútornú represiu alebo medzinárodnú agresiu, alebo by mohli prispieť k regionálnej nestabilite.

I.A. Spolupráca, koordinácia a výmena informácií medzi administratívnymi orgánmi a orgánmi presadzovania práva

Nasledujú príspevky členských štátov EÚ týkajúce sa ich činnosti v roku 2009 zameranej na zlepšenie spolupráce medzi vnútroštátnymi administratívnymi orgánmi a orgánmi presadzovania práva zodpovednými za riešenie rizík, ktoré predstavuje nedovolené obchodovanie s RĽZ a ich nadmerné hromadenie:

RAKÚSKO

Rakúsko ďalej rozvíjalo spoluprácu, koordináciu a výmenu informácií medzi administratívnymi orgánmi a orgánmi presadzovania práva. V roku 2009 sa uskutočnili stretnutia medzi ministerstvom európskych a medzinárodných záležitostí, ministerstvom vnútra, ministerstvom hospodárstva a práce a ministerstvom obrany.

BULHARSKO

Bulharsko ďalej rozvíjalo medziinštitucionálnu spoluprácu, koordináciu a výmenu informácií s cieľom potláčať hromadenie a šírenie RĽZ a predchádzať nedovolenému obchodovaniu s nimi.

ČESKÁ REPUBLIKA

Podľa zákona č. 122/1997 Zb. o zriadení ministerstiev a iných ústredných orgánov štátnej správy Českej republiky v znení neskorších zmien a doplnkov patrí kontrola a dohľad nad zbraňami a muníciou, obchodom so zbraňami, ich transferom, sprostredkovaním a udeľovaním licencií a dodržiavanie príslušných zákonov, zmlúv, dohovorov, vyhlášok a nariadení do právomoci týchto inštitúcií:

ministerstvo vnútra,

ministerstvo priemyslu a obchodu,

ministerstvo obrany,

colná správa.

Koordinátorom a národným styčným bodom pre spoluprácu so zahraničím a medzinárodnými organizáciami v oblasti RĽZ a oblastiach vyplývajúcich z medzinárodných záväzkov Českej republiky je ministerstvo zahraničných vecí.

CYPRUS

V rámci cyperského policajného prezídia bol zriadený aj národný archív zbraní a elektronická databáza uľahčujúca spoločné využívanie informácií o RĽZ s inými príslušnými orgánmi v EÚ, regionálnymi organizáciami a tretími krajinami.

DÁNSKO

Všeobecný systém v Dánsku

Dánske ministerstvo spravodlivosti spravuje dánske právne predpisy v oblasti zbraní a výbušnín, ktoré zahŕňajú aj predpisy o ručných a ľahkých zbraniach.

Podľa ustanovení dánskych právnych predpisov týkajúcich sa zbraní a výbušnín, zbrane a munícia sa nesmú dovážať, vyrábať, nadobúdať, vlastniť alebo nosiť bez licencie vydanej ministerstvom spravodlivosti alebo osobou, ktorú ministerstvo poverilo vydávaním takýchto licencií.

Právne predpisy tiež stanovujú, že bez osobitnej licencie ministerstva spravodlivosti sa nesmú vyvážať žiadne zbrane alebo výbušniny vrátane munície. Toto ustanovenie zahŕňa aj ručné a ľahké zbrane.

Ministerstvo spravodlivosti poverilo miestne policajné okrsky vydávaním niektorých z uvedených licencií, pokiaľ ide o ručné a ľahké zbrane (držba strelných zbraní atď.).

Databázy a registre

Dánska polícia zriadila centrálnu elektronickú databázu (policajný register zbraní), v ktorej sú registrované všetky osoby s licenciou na držbu strelných zbraní na základe obdržaných žiadostí o licenciu na strelné zbrane a na základe registrácií nákupov pušiek s hladkým vývrtom atď. Register obsahuje aj informácie o stratených a ukradnutých zbraniach.

Policajný register zbraní obsahuje všetky relevantné informácie vrátane kategórie a typu zbrane, výroby, modelu, označenia (číslo), kalibru a osobitných charakteristík. Každá zbraň je zaregistrovaná pod osobitným identifikačným číslom. Ak výrobca zbraň neoznačil, polícia môže nariadiť, aby bola označená identifikačným číslom. Register tiež obsahuje historické informácie, vďaka ktorým je možné vyhľadať informácie o predchádzajúcich majiteľoch zbraní.

Informácie o stratených strelných zbraniach a pod. sa hlásia aj do schengenského informačného systému (SIS).

Všetky zbrojné kluby a združenia v Dánsku musia navyše viesť vlastný register zbraní, ktorý musí obsahovať informácie o všetkých strelných zbraniach, ktoré patria im a ich členom.

Majitelia obchodných spoločností, ktoré majú povolenie na obchod so zbraňami, musia okrem toho viesť záznamy a na základe špecifických pokynov zo strany polície pravidelne podávať správy policajnému registru zbraní o nákupe a predaji zbraní.

ESTÓNSKO

Estónsko v roku 2009 ďalej rozvíjalo spoluprácu, koordináciu a výmenu informácií medzi príslušnými ministerstvami a agentúrami. Pod záštitou ministerstva zahraničných vecí sa uskutočnili stretnutia medzi zástupcami ministerstva zahraničných vecí, ministerstva obrany, ministerstva hospodárstva a spojov, rady bezpečnostnej polície, estónskej rady pre clá a dane a estónskej rady pre presadzovanie práva, na ktorých sa diskutovalo o otázkach súvisiacich s kontrolou vývozu, monitorovaním a hodnotením vhodnosti a kvality súčasných právnych predpisov a identifikáciou zastaraných alebo irelevantných noriem týkajúcich sa transferu zbraní, vojenského materiálu a tovaru s dvojitým použitím. Ministerstvo zahraničných vecí okrem toho v novembri 2009 zorganizovalo jednodenný seminár o kontrole vývozu (zameraný aj na RĽZ). Cieľom podujatia bolo zvýšiť povedomie občianskej spoločnosti, mimovládnych organizácií a rozličných sektorov a výrobcov.

FÍNSKO

V roku 2009 pokračovala vo svojej práci národná koordinačná skupina expertov na RĽZ. Do tejto skupiny patria zástupcovia ministerstiev, do právomoci ktorých patrí kontrola zbraní, odzbrojenie a nešírenie RĽZ, a zástupcovia fínskych mimovládnych organizácii, ktoré sa venujú tejto problematike. Skupina okrem iného rokuje o fínskej politike v oblasti RĽZ, vykonávaní vnútroštátnych, regionálnych a globálnych ustanovení a nariadení a bilaterálnej pomoci projektom v oblasti RĽZ.

Najvyššie velenie fínskej polície sa oddelilo od ministerstva vnútra a 1. januára 2010 vznikla štátna policajná rada. Úlohy týkajúce sa udeľovania licencií na zbrane na civilné využitie, ako aj všeobecného dohľadu nad zákonom o strelných zbraniach sa presunuli do mandátu štátnej policajnej rady.

Všeobecný dohľad nad zákonom o strelných zbraniach patrí do právomoci ministerstva vnútra. Polícia dohliada na dodržiavanie zákona. Pohraničná stráž a colná správa dohliadajú na dodržiavanie zákona vo svojich príslušných oblastiach právomoci.

Zabavené RĽZ alebo RĽZ, ktoré boli dobrovoľne odovzdané štátnym orgánom, sa likvidujú, ak sa neodovzdajú do skladov štátnych orgánov. Tieto RĽZ likviduje polícia rozrezaním na malé kusy. Celkový počet zlikvidovaných zbraní v roku 2009 bol 6 338, čo predstavuje 97 % z celkového množstva strelných zbraní, ktoré boli zabavené alebo dobrovoľne odovzdané štátnym orgánom.

NEMECKO

Hrozba pre mier, bezpečnosť a rozvoj, ktorú predstavuje destabilizačné hromadenie a rozširovanie ručných a ľahkých zbraní a ich munície, aj naďalej vyvoláva vážne obavy. Nemecko je odhodlané presadzovať komplexný prístup k boju proti destabilizačnému hromadeniu a rozširovaniu ručných a ľahkých zbraní a ich munície a prispieť k ukončeniu tohto fenoménu. Nemecko sa ako členský štát Európskej únie pri dosahovaní týchto cieľov riadi stratégiou EÚ na boj proti nedovolenému hromadeniu RĽZ a ich munície a nedovolenému obchodovaniu s nimi, ktorú prijala Európska rada na svojom zasadnutí 15. – 16. decembra 2005.

Spolkové ministerstvo zahraničných vecí organizovalo pravidelné stretnutia národnej koordinačnej skupiny pre otázky RĽZ. Na týchto stretnutiach sa stretávajú odborníci na zbrane a kontrolu vývozu z ministerstiev, úradov verejnej správy, jednotiek na kontrolu a overovanie vojenských zbraní a mimovládnych organizácií s cieľom riešiť otázky súvisiace s ručnými a ľahkými zbraňami vrátane ich munície. Skupina rokuje okrem iného o nemeckej politike v oblasti RĽZ na medzinárodných a regionálnych fórach, multilaterálnej a bilaterálnej pomoci, ako aj o vykonávaní vnútroštátnych, regionálnych a globálnych ustanovení a nariadení. Stretnutiam predsedá zástupca spolkového ministerstva zahraničných vecí.

Realizovali sa rôzne iniciatívy v oblasti spolupráce medzi administratívnymi orgánmi a orgánmi presadzovania práva na vnútroštátnej úrovni. Tieto iniciatívy sa týkali nových právnych predpisov, ale aj preskúmania uplatňovania existujúcich právnych predpisov. Ich pravidelnou súčasťou boli programy odbornej prípravy. V roku 2009 medzi tieto iniciatívy patrilo predovšetkým toto:

Nemecko prijalo konkrétne opatrenia na vykonávanie ustanovení Protokolu OSN proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor OSN proti nadnárodnému organizovanému zločinu a ustanovení Medzinárodného nástroja umožňujúceho štátom včas a spoľahlivo odhaľovať a sledovať nedovolené ručné a ľahké zbrane. Vďaka výsledným zmenám a doplneniam zákona o zbraniach sa označovanie zbraní a povinnosť ich registrovať rozšírili aj na základné časti zbraní, čo následne viedlo k zjednodušeniu vypátrania pôvodu zbraní na medzinárodnej úrovni.

GRÉCKO

Boj proti nedovolenému obchodu s ručnými a ľahkými zbraňami predstavuje hlavnú prioritu ministerstva pre ochranu občanov a policajného riaditeľstva Helénskej republiky. Vyvíja sa čo najväčšie možné úsilie s cieľom obmedziť tento jav a pokiaľ možno celkom ho odstrániť a upevniť tak pocit bezpečnosti občanov.

Cieľom stanoveným na rok 2009 v rámci politiky v oblasti potláčania trestnej činnosti bolo zvýšiť počet zhabaných nelegálne držaných a obchodovaných RĽZ, a to vypracovaním osobitných cielených akčných plánov zo strany príslušných policajných orgánov. Úsilie zameriavame na dve oblasti:

1. kontrola legálneho obchodu so zbraňami vo všetkých jeho štádiách (dovoz, obchod, držba, používanie);

2. zavedenie intenzívnejších kontrol v spolupráci s inými príslušnými orgánmi s cieľom vypátrať a zhabať nelegálne dovezené, obchodované, vlastnené a používané ručné a ľahké zbrane.

a) Opatrenia na kontrolu legálneho obchodu s RĽZ

Naša agentúra spravuje elektronickú databázu, ktorá predstavuje národný ústredný orgán pre spoločné využívanie informácii, a môže priamo prijímať a odosielať informácie o všetkých legálne vlastnených a obchodovaných zbraniach. Táto databáza sa neustále aktualizuje v súvislosti so všetkými zmenami týkajúcimi sa držby zbraní. Všetky chýbajúce zbrane – či už sú stratené, odcudzené, spreneverené alebo tie, ktoré sa hľadajú – sa vkladajú na účely ich zhabania alebo použitia ako dôkazu v trestnom konaní, ako aj na účely identifikácie v prípade ich vypátrania.

Táto databáza obsahuje históriu každej zbrane od dovozu až po konečného legálneho držiteľa (záznamy o zbrani). Uľahčuje okrem toho výmenu informácií o RĽZ s ostatnými orgánmi v Grécku a v zahraničí. Pre každý podnik, ktorý legálne obchoduje so zbraňami, sa stanovil minimálny počet kontrol na každý mesiac. Údaje získané kontrolami sa overujú oproti údajom uchovávaným v elektronickej databáze našej agentúry.

— Ustanovenia platného zákona 2168/1993 a príslušných ministerských rozhodnutí sa prísne dodržiavajú. Predstavujú hlavný regulačný rámec, ktorým sa v Grécku upravujú otázky v oblasti zbraní. Tento zákon sa zosúladil so smernicou 91/477/EHS a schengenským dohovorom a v niektorých prípadoch obsahuje dokonca prísnejšie ustanovenia (článok 15 zákona 2168/1993 a článok 272 trestného zákona v znení zmien a doplnení zákona 2928/2001).

— Legálny obchod s ručnými a ľahkými zbraňami v Grécku (dovoz – vývoz – obchod a tranzit) podlieha osobitnej licencii, ktorú vydáva príslušný úrad podľa ustanovení zákona 2168/1993.

— Spolupráca medzi vnútroštátnymi orgánmi (správa prístavov a colná správa, úrad pre špeciálne kontroly) a vojenskými orgánmi, ktoré si tiež vymieňajú informácie s príslušnými orgánmi krajín, z ktorých sa zbrane dovážajú alebo prepravujú cez územie Grécka, je vynikajúca.

b) Opatrenia na kontrolu nelegálneho obchodu s RĽZ

— Keďže v záujme predchádzania nelegálnemu obchodu so zbraňami z jednej krajiny do druhej a jeho potláčania sa bilaterálna spolupráca na regionálnej a medzinárodnej úrovni považuje za absolútne nevyhnutnú, podpísalo Grécko dohody o policajnej spolupráci so susediacimi krajinami a zúčastňuje sa činnosti medzinárodných, regionálnych a dvojstranných organizácií (Jadransko-iónska iniciatíva, SECI, EUROPOL, INTERPOL).

— Všetky vozidlá a osoby vstupujúce do Grécka sa kontrolujú na určených miestach vstupu.

— V spolupráci so správou prístavov sa uskutočňujú neustále kontroly na pozemných a morských hraniciach s cieľom zamedziť nelegálnemu dovozu zbraní osobami, ktoré nezákonne vstupujú na grécke územie.

— Odhalené prípady sa dôkladne vyšetrujú, aby sa odhalili a rozbili siete, ktoré sa môžu venovať nelegálnemu obchodu so zbraňami.

— V oblastiach s veľkými problémami v oblasti obchodu, držby a používania zbraní sa v spolupráci s miestnymi spoločenstvami a orgánmi prijímajú osobitné opatrenia.

MAĎARSKO

Maďarsko ďalej rozvíjalo medziinštitucionálnu spoluprácu, koordináciu a výmenu informácií s cieľom potláčať hromadenie a šírenie RĽZ a predchádzať nedovolenému obchodovaniu s nimi. V roku 2009 sa uskutočňovali pravidelné stretnutia zástupcov ministerstva zahraničných vecí, ministerstva obrany, ministerstva spravodlivosti a presadzovania práva a iných orgánov.

ÍRSKO

Ako orgán vydávajúci licencie na vývoz vojenského materiálu a materiálu s dvojakým použitím ministerstvo pre podniky, obchod a zamestnanosť pokračovalo vo vykonávaní zákona o kontrole vývozov z roku 2008.

Ministerstvo zahraničných vecí v priebehu roka spolupracovalo s ministerstvom dopravy s cieľom zabezpečiť plné povedomie o riziku leteckej prepravy nedovolených zbraní.

LUXEMBURSKO

S cieľom zabezpečiť medzinárodnú koordináciu v oblasti ručných a ľahkých zbraní je ministerstvo zahraničných vecí orgánom zabezpečujúcim spojenie s ostatnými krajinami a organizáciami.

MALTA

Pokračovala neustála spolupráca a výmena informácií medzi políciou, colnou správou, obchodným oddelením a ministerstvom zahraničných vecí. Všetky pohyby súvisiace s dovozom a vývozom zbraní sa odohrávajú v rámci koordinovaného mechanizmu medzi rôznymi útvarmi v súlade s príslušnými vnútroštátnymi právnymi predpismi.

POĽSKO

Poľsko ďalej rozvíjalo medziinštitucionálnu výmenu informácií, ktorej účelom je predchádzať nedovolenému obchodovaniu so zbraňami.

PORTUGALSKO

Pokročilo sa v úsilí o posilnenie spolupráce, koordinácie a výmeny informácií medzi orgánmi presadzovania práva v rámci boja proti hromadeniu a šíreniu RĽZ, ako aj pri predchádzaní nedovolenému obchodovaniu s nimi. V roku 2009 sa uskutočňovali pravidelné stretnutia so zástupcami ministerstva zahraničných vecí, ministerstva obrany a ministerstva vnútra.

ŠPANIELSKO

Španielsko dosiahlo v roku 2009 významný pokrok vo vykonávaní akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch a v uplatňovaní medzinárodného nástroja na sledovanie RĽZ.

Realizovali sa aktivity zamerané na podporu kultúry mieru a zavedenie dodatočných noriem na zlepšenie kontroly a posilnili sa kontakty s Úradom Organizácie Spojených národov pre otázky odzbrojovania, regionálnymi organizáciami (OBSE, NATO) a mimovládnymi organizáciami (tak národnými, ako aj zahraničnými).

Rôzne ministerské oddelenia poverené koordináciou činnosti a výmenou informácií s oblasti RĽZ a ich munície sa pravidelne stretávali a rokovali o týchto otázkach, najmä v rámci stálej medziministerskej komisie pre zbrane a výbušniny (dve stretnutia do mesiaca), medziministerskej komisie poverenej zahraničným obchodom s obranným tovarom a tovarom s dvojakým použitím (jedno stretnutie do mesiaca) a v pracovných skupinách, ktoré majú na starosti identifikáciu RĽZ a boj proti nedovolenému obchodovaniu s nimi.

I.B. Nové právne predpisy, preskúmanie praktického fungovania existujúcich právnych predpisov

Niekoľko členských štátov zaviedlo v roku 2009 nové právne predpisy alebo práve skúma existujúce právne predpisy. Najnovší vývoj je takýto:

RAKÚSKO

V roku 2009 neboli prijaté žiadne nové právne predpisy, ktoré by sa špecificky týkali RĽZ.

Zákon o zahraničnom obchode z roku 2005 a následné nariadenie o zahraničnom obchode z roku 2006 výrazne zlepšili kontrolu vývozu zbraní. Tieto vykonávacie právne predpisy harmonizujú udeľovanie licencií s relevantnými ustanoveniami Kódexu správania EÚ pri vývoze zbraní a pre rakúskych obchodníkov zavádzajú povinnosť dodržiavať ho. Vymedzuje tiež sprostredkovateľov a sprostredkovateľskú činnosti v súlade so spoločnou pozíciou Rady 2003/468/SZBP o kontrole sprostredkovania zbraní.

Rakúske nariadenie o vojnovom materiáli a zoznam vojenského vybavenia iného ako vojenský materiál ministerstva hospodárstva, rodiny a mládeže zodpovedajú spoločnému zoznamu vojenského materiálu EÚ. Podľa zákona o zahraničnom obchode podliehajú položky na spoločnom zozname vojenského materiálu EÚ požiadavke na držbu licencie pri vývoze, tranzite a sprostredkovaní. Obchod s tovarom, ktorý je na spoločnom zozname vojenského materiálu EÚ, v rámci Spoločenstva podlieha s istými výnimkami kontrolnému postupu. Technická pomoc v súvislosti s vývojom, výrobou, manipuláciou, prevádzkou, údržbou alebo iným servisom, skladovaním, testovaním alebo rozširovaním konvenčných systémov zbraní s vojenským potenciálom sa neposkytuje v týchto prípadoch: ak je takáto pomoc v rozpore s reštriktívnymi opatreniami na základe spoločných pozícii alebo spoločných opatrení EÚ, rozhodnutí OBSE alebo záväzných rezolúcií Bezpečnostnej rady OSN.

V nariadení, ktoré schválil minister obrany, sa okrem toho vymenúva vojnový materiál a iné zbrane, o ktorých likvidácii sa uvažuje. Zoznam vychádza z vymedzení pojmov používaných v EÚ a OBSE.

Rakúsko sa počas dňa otvorených dverí (26. októbra 2009) na ministerstve európskych a medzinárodných záležitostí usilovalo zvýšiť povedomie o problémoch, ktoré súvisia s RĽZ. Plagáty a dokumentárny film informovali verejnosť o hrozivom vplyve nedovoleného obchodovania s RĽZ.

BELGICKO

Kráľovskou vyhláškou (výkonný akt federálnej vlády) zo 14. apríla 2009, ktorou sa mení a dopĺňa kráľovská vyhláška z 24. apríla 1997, sa posilnili normy v oblasti bezpečnosti a bezpečnostnej ochrany, pokiaľ ide o skladovanie a zber strelných zbraní a munície v držbe obchodníkov so zbraňami a zberateľov a vlastníkov zbraní. Pre každý typ zbrane a munície sa ukladajú špecifické normy v oblasti bezpečnosti uskladnenia. Nová kráľovská vyhláška zahŕňa nové bezpečnostné pravidlá vzťahujúce sa na držbu, vystavovanie, domácu úschovu a prevoz strelných zbraní. Tieto opatrenia musia nadobudnúť účinnosť najneskôr 25. apríla 2010.

ČESKÁ REPUBLIKA

V predchádzajúcich rokoch boli prijaté vnútroštátne právne predpisy týkajúce sa RĽZ, munície a konvenčných zbraní. Vládne orgány okrem toho vydávajú vykonávacie predpisy, ktorými sa kontroluje vývoz, dovoz, tranzit, transfer a sprostredkovanie zbraní, s cieľom umožniť dôsledné, ucelené a hladké uplatňovanie príslušných právnych predpisov. Celková politika vlády Českej republiky vrátane jej systému zákonov je v plnom súlade s príslušnými smernicami EÚ, medzinárodným právom, dohovormi, zmluvami a z nich vyplývajúcimi povinnosťami a záväzkami.

Vláda Českej republiky schválila 5. januára 2009 uznesenie vlády č. 10, ktorou sa príslušným ministerstvám a štátnym orgánom uložilo, aby pripravili zmeny a doplnenia zákonov súvisiacich s jednotným systémom zaobchádzania s tovarom predstavujúcim určité riziko, medzi ktorý patria tak RĽZ, ako aj munícia.

V roku 2009 sa k existujúcim zákonom prijalo sedem zmien, z ktorých štyri nadobudli účinnosť v roku 2009 a tri sú v procese pripomienkovania, pričom sa predpokladá, že účinnosť nadobudnú v roku 2010.

– Najdôležitejšie zákony a nariadenia:

zákon č. 38/1994 Zb. o zahraničnom obchode s vojenským materiálom, v znení zmien a doplnení

(známy ako „zákon o zahraničnom obchode s vojenským materiálom“),

zákon č. 156/2000 Zb. o overovaní strelných zbraní, streliva a pyrotechnických predmetov, v znení zmien a doplnení (tzv. zákon o overovaní strelných zbraní),

zákon č. 594/2004 Zb., ktorým sa vykonáva režim Európskych spoločenstiev pre kontrolu vývozu tovaru a technológií s dvojakým použitím, v znení zmien a doplnení,

zákon č. 156/2009 Zb. o zaobchádzaní s niektorými vecami využiteľnými na obranné a bezpečnostné účely na území Českej republiky, v znení zmien a doplnení,

zákon č. 220/2009 Zb., ktorým sa mení a dopĺňa zákon č. 38/1994 Zb.,

vyhláška č. 332/2009 Zb. o vykonávaní zákona č. 38/1994 Zb., v znení zmien a doplnení,

zákon č. 484/2008 Zb., ktorým sa mení a dopĺňa zákon č. 119/2002 Zb. o strelných zbraniach a strelive (tzv. zákon o zbraniach).

CYPRUS

Vývoz, tranzit a opätovný transfer RĽZ upravuje ministerský výnos 257/2005, zmenený a doplnený výnosom 165/2008, o vývoze vojenského materiálu. Uvedený výnos je v súlade s Kódexom správania EÚ pri vývoze zbraní a príslušným vyhlásením Rady z 13. júna 2000 (2000/C191/01). V tejto súvislosti je príslušným orgánom pre vydávanie všetkých licencií na vývoz, opätovný transfer (opätovný vývoz) a tranzit RĽZ cyperské ministerstvo obchodu, priemyslu a cestovného ruchu, zatiaľ čo colná a daňová správa je zodpovedná za vykonávanie kontroly vývozu v súlade s colnými predpismi.

Dovoz, nadobúdanie, držba a prevoz RĽZ sú okrem toho upravené zákonom 113(1)/2004 o strelných a nestrelných zbraniach, ktorý je v súlade so smernicou Rady 91/477/EHS (v znení zmien a doplnení) a vyhlásením 2000/C191/01. Podľa tohto zákona občania alebo osoby, ktoré majú v štáte trvalý pobyt, nesmú vyrábať RĽZ, pokiaľ na tento účel nemajú platnú licenciu vydanú policajným náčelníkom. Táto licencia sa občanom vydáva za určitých podmienok, ako napr. výpis z registra trestov bez záznamu a štátna zdravotná prehliadka.

Nedovolenú výrobu, držbu, skladovanie RĽZ a obchodovanie s nimi okrem toho upravuje zákon č. 113(I)2004, ktorým sa ustanovujú tresty do výšky 15 rokov odňatia slobody a/alebo pokuta vo výške 42 715 EUR za porušenie jeho ustanovení.

DÁNSKO

Dánsky parlament prijal 12. júna 2008 nový zákon, ktorého cieľom je zintenzívniť úsilie v boji proti noseniu nelegálnych zbraní na verejných miestach. Do dánskeho trestného zákona sa vložilo nové ustanovenie, na základe ktorého sa maximálny trest za držbu, nosenie alebo používanie nelegálnych zbraní – za osobitne priťažujúcich okolností – na verejných miestach stanovuje na 4 roky odňatia slobody.

Dňa 1. októbra 2004 nadobudol účinnosť nový zákon, ktorý obsahuje pravidlá pre prevoz zbraní medzi tretími krajinami (t. j. inými krajinami ako Dánsko). Tieto pravidlá zakazujú prepravu zbraní atď. do krajín, pre ktoré platí zbrojné embargo OSN, EÚ alebo OBSE. Okrem toho zakazujú prepravu medzi tretími krajinami, ktoré nevydali potrebné vývozné a dovozné licencie.

Dánsky parlament ďalej 14. júna 2005 prijal zákon, ktorý okrem iného zavádza sprostredkovanie zbraní. Tento zákon zakazuje bez licencie ministerstva spravodlivosti alebo osoby splnomocnenej ministrom na sprostredkovanie dojednávať alebo organizovať transakcie, ktorých súčasťou je transfer zbraní atď. v zmysle dánskych právnych predpisov o zbraniach a výbušninách medzi krajinami mimo EÚ. Ďalej zakazuje kupovať alebo predávať takéto zbrane atď. ako súčasť transferu medzi krajinami mimo EÚ alebo ako majiteľ zbraní atď. takýto transfer organizovať. Zákaz neplatí na činnosti, ktoré vykonávajú dánske fyzické osoby s trvalým pobytom v zahraničí v inom členskom štáte EÚ alebo mimo EÚ. Zákonom sa vykonáva spoločná pozícia Európskej rady 2003/468/SZBP z 23. júna 2003 o kontrole sprostredkovania zbraní.

ESTÓNSKO

V roku 2009 sa vykonali menšie zmeny a doplnenia zákona o zbraniach, ktorý ustanovuje právne základy a postupy upravujúce zbrane a muníciu, udeľovanie povolení na používanie zbraní a munície na civilné účely, používanie zbraní a munície na civilné účely a zrušenie civilného používania zbraní a munície, požiadavky pre strelnice a bojové strelnice a základy a postupy pre vykonávanie štátneho dozoru v týchto oblastiach, s cieľom dosiahnuť úplný súlad s nariadením Európskej únie o obchode so zbraňami a vyjasniť právo cudzích štátnych príslušníkov vlastniť zbrane.

Proces novelizácie a harmonizácie zákona o zbraniach stále prebieha s cieľom dosiahnuť súlad so smernicou Európskeho parlamentu a Rady o kontrole získavania a vlastnenia zbraní (2008/51/ES).

V roku 2009 sa nevykonali žiadne ďalšie úpravy právnych predpisov v oblasti RĽZ.

Estónsko v súčasnosti skúma existujúci zákon a strategickom tovare; v roku 2009 však nedošlo k žiadnym zmenám.

FÍNSKO

Na účely vnútroštátneho vykonávania požiadaviek smernice Európskeho parlamentu a Rady, ktorou sa mení a dopĺňa smernica Rady 91/477/EHS o kontrole získavania a vlastnenia zbraní (2008/51/ES), sa prijali legislatívne opatrenia. Legislatívny návrh (zákon vlády 106/2009) sa predložil parlamentu na schválenie.

FRANCÚZSKO

Francúzsko so zreteľom na nadobudnutie účinnosti smernice 2008/51/ES z 21. mája 2008 pokračovalo vo vykonávaní ustanovení protokolu OSN o strelných zbraniach.

V súvislosti s prijatím zoznamu vojenského materiálu Wassenaarskeho usporiadania ako národného referenčného zoznamu na kontrolu vývozu zbraní upravilo Francúzsko svoje nariadenia o ručných a ľahkých zbraniach.

MAĎARSKO

V roku 2009 sa neprijali žiadne nové právne predpisy v oblasti RĽZ. Maďarsko vykonávalo spoločnú pozíciu 2008/944/SZBP, ktorou sa vymedzujú spoločné pravidlá upravujúce kontrolu vývozu vojenskej technológie a materiálu.

LOTYŠSKO

Ustanovenia spoločnej pozície Rady 2008/944/SZBP, ktorou sa vymedzujú spoločné pravidlá upravujúce kontrolu vývozu vojenskej technológie a materiálu, sa v plnej miere transponovali do vnútroštátnych právnych predpisov Lotyšskej republiky.

Rada ministrov prijala v decembri 2009 nové nariadenie č. 1665 o postupoch vydávania alebo zamietania licencií a iných dokumentov súvisiacich s kontrolou strategického tovaru, ktorým sa vykonávajú kritériá ustanovené v spoločnej pozícii a vzťahujúce sa na posudzovanie žiadostí o licencia na tovar uvedený na spoločnom zozname vojenského materiálu EÚ.

V marci 2009 sa prostredníctvom ustanovení o vybavení na operačné činnosti orgánov presadzovania práva zmenil a doplnil zákon o pohybe tovaru strategického významu z 19. júla 2007.

Z dôvodu štrukturálnych zmien v rozličných inštitúciách zapojených do procesu kontroly strategického tovaru sa v roku 2009 pristúpilo k niekoľkým malým zmenám a doplneniam existujúcich právnych predpisov.

Dňa 24. novembra 2009 sa prostredníctvom ustanovení o bezpečnostných kamerách používaných pri operačných činnostiach orgánov presadzovania práva zmenilo a doplnilo nariadenie o národnom zozname tovaru a služieb strategického významu, ktorý obsahuje zoznam tovaru, ktorý sa má kontrolovať popri tovare uvedenom v nariadení Rady (ES) č. 1334/2000 a v spoločnom zozname vojenského materiálu EÚ.

Ministerstvo obrany prijalo v roku 2009 nové predpisy o zbraniach, ktorými sa ustanovujú požiadavky pre pohyb zbraní v rámci národných ozbrojených síl. Optimalizoval sa proces vedenia účtovných záznamov a vymedzovania podmienok skladovania, ktorý sa stal transparentnejším, a vymedzili sa základné zásady kontroly na všetkých úrovniach národných ozbrojených síl.

Vypracúvajú sa nové predpisy týkajúce sa zaobchádzania so zbraňami s cieľom transponovať normy smernice Európskeho parlamentu a Rady 2008/51/ES z 21. mája 2008, ktorou sa mení a dopĺňa smernica Rady 91/477/EHS.

LITVA

Litva v júni 2009 usporiadala informačný seminár, ktorý bol určený pre zástupcov priemyslu a akademickej obce a týkal sa právnej úpravy a politík v oblasti kontroly vývozu vrátane predchádzania nedovolenému obchodovaniu s ručnými a ľahkými zbraňami.

Litva pravidelne aktualizovala zoznam štátov, do ktorých je zakázaný vývoz alebo tranzit tovaru uvedeného na spoločnom zozname vojenského materiálu a pri ktorých je zakázané sprostredkovanie rokovaní a transakcií s tovarom uvedeným na spoločnom zozname vojenského materiálu tak, aby tento zoznam odrážal zmeny v reštriktívnych opatreniach týkajúcich sa vojenského materiálu, ktoré uložila Bezpečnostná rada OSN alebo Európska únia.

LUXEMBURSKO

V roku 2009 neboli prijaté žiadne nové právne predpisy, ktoré by sa špecificky týkali RĽZ.

Zákon z 15. marca 1983 o zbraniach a strelive a nariadenie veľkovojvodu z 31. októbra 1995 o dovoze, vývoze a prevoze zbraní, streliva a materiálu osobitne určeného pre vojenské použitie a súvisiacej technológie tvoria príslušný právny základ v tejto oblasti. Tieto zákony sa zverejnili vo vestníku Mémorial, úradnom vestníku Luxemburského veľkovojvodstva. V súčasnosti prebieha preskúmanie existujúcich právnych predpisov.

Zakázané zbrane

Článok 4 zákona z 15. marca 1983 o zbraniach a munícií zakazuje dovoz, výrobu, konverziu, opravu, nadobúdanie, nákup, držbu, skladovanie, prenos, nosenie, transfer, predaj alebo vývoz alebo obchod s istými typmi zbraní a munície. Bez ohľadu na toto ustanovenie môže ministerstvo spravodlivosti povoliť najmä:

a) dovoz, nadobúdanie, nákup, prenos, držbu, predaj, transfer a vývoz zbraní a munície alebo obchod so zbraňami a muníciou, ktoré sú starožitnými predmetmi, umeleckými dielami alebo dekoračnými predmetmi alebo ktoré sú súčasťou zbierky alebo výstavy; podmienkou na vydanie povolenia môže byť trvalé znefunkčnenie zbrane;

b) dovoz, nadobúdanie, nákup, prepravu, držbu, predaj, transfer alebo vývoz zbraní a munície na vedecké alebo vzdelávacie účely;

c) dovoz, vývoz alebo tranzit zbraní zo zahraničia, ktoré sú určené do inej krajiny.

Takéto povolenie môže byť podmienené tým, že dané zbrane sa nesmú použiť na iné ako uvedené účely.

Luxembursko nemá celoštátny systém označovania, ktorý by sa používal pri výrobe a/alebo dovoze ručných zbraní. V krajine sa nenachádzajú zbrojné továrne. Výrobcovia ručných zbraní a predajcovia zbraní a munície musia viesť register, do ktorého zaznamenávajú prichádzajúce a odchádzajúce zbrane, pričom je pri každej uvedená značka, kaliber a sériové číslo, ako aj mená a adresy dodávateľa a nakupujúceho. Register musí obsahovať aj číslo a dátum vydania ministerského povolenia. Doklad sa musí na požiadanie predložiť každému zástupcovi verejného orgánu. Výrobcovia a predajcovia zbraní sa môžu požiadať, aby kópiu registra odovzdali ministerstvu spravodlivosti. Ministerstvo spravodlivosti určuje maximálne množstvá zbraní a munície, ktoré môžu mať výrobcovia a predajcovia zbraní uskladnené.

V prípade nepokojov, podozrivých zhromaždení alebo narušení verejného poriadku môže minister spravodlivosti nariadiť uzatvorenie alebo evakuáciu každého obchodu alebo skladu so zbraňami a muníciou a transfer uskladneného tovaru na určené miesto.

Porušenie zákona z 15. marca 1983 sa trestá odňatím slobody od 8 dní do piatich rokov.

Kontroly vývozu

Na účely vývozu sa na oddelenie pre zakázané strelné zbrane musí podať žiadosť o vývoz s priloženou kópiou dokladu totožnosti nadobúdateľa.

V prípade, že ide o členské štáty EÚ, musia žiadatelia na účely nadobudnutia strelnej zbrane priložiť dokument potvrdzujúci predchádzajúci súhlas štátu, v ktorom má nadobúdateľ trvalý pobyt, alebo v prípade krajín mimo EÚ, kópiu povolenia zo strany tohto štátu.

Vydané povolenie následne nadobúdateľovi umožňuje fyzicky od predávajúceho danú strelnú zbraň prevziať a prepraviť ju na luxemburskú hranicu. Vzhľadom na to, že takého povolenie je platné iba na území Luxemburska, nadobúdateľ musí požiadať štát, v ktorom má trvalý pobyt, o všetky povolenia potrebné na základe právneho poriadku tohto štátu.

Tiež je potrebné získať licenciu na vývoz od licenčného úradu ministerstva zahraničných vecí.

Podľa smernice 91/477/EHS o kontrole získavania a držby zbraní (článok 11) Luxembursko informuje ostatné dotknuté členské štáty o licenciách na vývoz do ich krajiny.

Licenčný úrad môže vyžadovať, aby sa k žiadostiam o tranzit zbraní, munície a materiálu osobitne určeného pre vojenské použitie a súvisiacich technológií prikladal doklad, v ktorom príslušné orgány krajiny pôvodu osvedčujú, že vývoz do danej krajiny je povolený.

K žiadosti o licenciu na vývoz alebo tranzit sa musí priložiť vyhlásenie podpísané žiadateľom, že vývoznú alebo tranzitnú operáciu vykoná v súlade so žiadosťou o licenciu. Po každej zásielke tovaru, na ktorý sa vzťahuje licencia na vývoz, musí vývozca licenčnému úradu do troch mesiacov poskytnúť dôkaz, že daný tovar dorazil do povolenej cieľovej krajiny a že dovozca získal povolenie na domáce použitie.

Takýmto dôkazom je buď doklad, ktorý vydajú colné orgány dovážajúcej krajiny a ktorý preukáže, že vyvezený tovar získal povolenie na domáce použitie, alebo akýkoľvek iný doklad, ktorý dokazuje, že v dovážajúcej krajine tovar priamo prijal orgán na to poverený alebo akákoľvek obchodná spoločnosť jednajúca v jeho mene.

Likvidácia zbraní

Pokiaľ ide o likvidáciu zbraní, Luxembursko (luxemburská armáda, polícia a colné úrady) používa metódu likvidácie zbraní rozrezaním („destruction by severing“). Likvidácia sa vykonáva v príslušných zbrojniciach. Rozsekaný kov sa uloží do schránky a personál zbrojnice ho odvezie do oceliarní, kde sa za prítomnosti svedkov roztaví v elektronických vysokých peciach. O operácii sa následne vypracuje protokol.

HOLANDSKO

Holandsko neuskutočnilo v roku 2009 žiadne významné úpravy právnych predpisov o ručných a ľahkých zbraniach. V súčasnosti sa pripravujú vykonávacie predpisy pre smernicu Európskeho parlamentu a Rady 2008/51/ES a protokol o zbraniach TOC.

PORTUGALSKO

Uskutočnili sa tieto legislatívne iniciatívy:

— zákon č. 17/2009, ktorým sa mení a dopĺňa zákon č. 5/2006 (zavádzajúci komplexný režim uplatňujúci sa na všetky kategórie ručných a ľahkých zbraní, s výnimkou tých, ktoré sa používajú na vojenské účely a ktoré používajú ozbrojené a bezpečnostné sily),

— zákon č. 49/2009, ktorým sa upravujú sprostredkovateľské činnosti a všetok vývoz, dovoz, tranzit a prekládku vojenských zbraní, pričom na jeho základe musia byť všetci sprostredkovatelia registrovaní na ministerstve obrany.

RUMUNSKO

V roku 2009 sa na základe zoznamom Európskej únie a Wassenaarskeho usporiadania aktualizoval zoznam vojenského materiálu, na ktorý sa vzťahuje režim kontroly vývozu (rozhodnutie vlády č. 1607/2009).

SLOVENSKO

Pokiaľ ide o vnútroštátne vykonávanie jednotnej akcie EÚ o RĽZ a programu EÚ na predchádzanie nedovolenému obchodovaniu s konvenčnými zbraňami a jeho potláčanie a slovenské právne predpisy v oblasti RĽZ, v roku 2009 nadobudol účinnosť nový právny rámec, ktorý sa vzťahuje na dovoz, vývoz, transfer, udeľovanie licencií, sprostredkovanie a držbu zbraní a vojenského materiálu, ručných a ľahkých zbraní, ich súčastí a munície.

Národná rada Slovenskej republiky prijala dva zákony. Zákon č. 179/1998 Zb. bol v plnej miere zmenený a doplnený novým zákonom č. 403/2009 Zb., ktorým sa umožnilo prevedenie zodpovednosti za udeľovanie licencií z ministerstva hospodárstva na ministerstvo obrany.

Zákonom č. 292/2009 Zb. sa ustanovuje komplexný režim kontroly obchodovania, ktorý sa vzťahuje na všetky kategórie ručných a ľahkých zbraní s výnimkou tých, ktoré sú určené na vojenské využitie.

SLOVINSKO

V roku 2004 bol prijatý zákon, ktorým sa mení a dopĺňa zákon o zbraniach [Úradný vestník Slovinskej republiky (Ú. v. SR) č. 61/2000, 73/2004]. Poslednou zmenou a doplnením zákona o zbraniach z júla 2004 zákon opätovne ustanovil jednoročné prechodné obdobie na amnestiu a legalizáciu zbraní a sprostredkovateľská činnosť týkajúca sa zbraní sa taktiež klasifikovala ako súčasť obchodu so zbraňami. Posledný zákon, ktorým sa mení a dopĺňa zákon o zbraniach, bol prijatý v roku 2009. Zákonom sa ustanovuje aj legalizácia v lehote 3 mesiacov (do 14.2.2010). Zákon je v plnej miere zosúladený so smernicou EÚ 2008/51/ES z 21.5.2008.

V roku 2004 sa zmenil a doplnil trestný zákon (Ú. v. SR č. 63-2167/1994 a 95-4208/2004), a to vymedzením a zavedením novej skutkovej podstaty trestného činu spočívajúceho v sprostredkovaní transakcií zahŕňajúcich zbrane a ponuku zbraní, pričom dĺžka trestu odňatia slobody za základnú formu tohto trestného činu sa predĺžila z troch na päť rokov. Zákon z roku 2009, ktorým sa mení a dopĺňa trestný zákon (Ú. v. RS č. 39/2009), do istej miery upravil vymedzenie trestného činu nedovolenej výroby a obchodovania so zbraňami alebo výbušnými materiálmi.

Vložili sa dva nové odseky. Odsek 3: pokiaľ trestný čin ustanovený v predchádzajúcom odseku zahŕňa jednotlivé strelné zbrane alebo malé množstvo munície pre takéto strelné zbrane, páchateľ je odsúdený na trest odňatia slobody v dĺžke najviac jeden rok, a odsek č. 4: na pozmenenie alebo nezákonné zničenie, odstránenie alebo úpravu označenia na strelnej zbrani sa vzťahuje rovnaký trest ako trest uvedený v predchádzajúcom odseku.

Nosenie, skladovanie a údržbu zbraní oprávnenými úradnými osobami v rámci Väzenskej správy Slovinskej republiky upravuje nariadenie o nosení, skladovaní a údržbe zbraní v rámci väzenskej správy (Úradný vestník SR 85/2009, s. 11418-11424). V kapitole 2 článkoch 2 až 17 nariadenia sa ustanovujú spôsoby zaobchádzania so zbraňami, ich skladovania a ochrany. V článku 17 sa uvádza, že generálny riaditeľ vymenúva osoby zodpovedné za prevzatie a poskytovanie zbraní, ich skladovanie a údržbu v čase nepoužívania a za vedenie osobitných registrov. Články 4 a 5 ustanovujú, že zbrane sa uskladňujú vo vhodných priestoroch, ktoré sú zabezpečené proti nepovolenému vstupu, odcudzeniu, požiaru a iným nebezpečenstvám a zneužitiu. Záznamy o služobných zbraniach používaných oprávnenými pracovníkmi väzníc (väzenská a justičná stráž) upravuje nariadenie o nosení, skladovaní a údržbe zbraní používaných väzenskou správou. Za dohľad zodpovedá veliteľ väzenskej stráže (dozorca) a riaditelia vnútorných organizačných jednotiek (väzenské zariadenia). Objem zásoby zbraní sa skúma aspoň raz ročne pri príležitosti výročných inventúr. Väzenská správa tiež vedie ústredný zoznam služobných zbraní, ktorý sa nepretržite aktualizuje, pričom oprávnená osoba z riaditeľstva vykonáva každé tri roky kontrolu skladovania a údržby zbraní.

ŠPANIELSKO

V roku 2009 neboli prijaté žiadne nové právne predpisy, ktoré by sa špecificky týkali RĽZ.

Príslušný právny základ poskytuje zákon č. 53/2007 z 28. decembra 2007 o kontrole zahraničného obchodu s obranným tovarom a tovarom s dvojakým použitím, ktorý nadobudol účinnosť 29. januára 2008, a v kráľovskej vyhláške (Real Decreto) č. 2061/2008 z 12. decembra 2008, ktorým sa ustanovujú vykonávacie predpisy uvedené v zákone 53/2007.

Zákon explicitne zohľadňuje spoločnú pozíciu 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu, ako aj kritérium prijaté zo strany OBSE v súvislosti s vývoznými transakciami týkajúcimi sa RĽZ.

Ďalšími predpismi uplatniteľnými na kontrolu strelných zbraní, ich munície a výbušnín sú kráľovská vyhláška 137/1993 z 29. januára 1993, ktorou sa prijíma nariadenie o strelných zbraniach, a kráľovská vyhláška 230/1998 zo 16. februára 1998, ktorou sa prijíma nariadenie o výbušninách.

Tieto právne predpisy dodržiavajú a odkazujú na všetky pravidlá, ktoré prijala Európska únia, a na ustanovenia akčného programu a rezolúcií, ktoré prijalo Valné zhromaždenie Organizácie Spojených národov (VZ OSN), vrátane medzinárodného nástroja na sledovanie RĽZ, ako aj doplňujúceho protokolu ku Dohovoru OSN proti nadnárodnému organizovanému zločinu (ktorý VZ OSN prijalo 31. mája 2001) proti nezákonnej výrobe a obchodovaniu so strelnými zbraňami, ich súčasťami a komponentmi a strelivom, známeho ako protokol OSN o strelných zbraniach.

Španielsko je tiež zmluvnou stranou Dohovoru o vzájomnom uznávaní skúšobných značiek ručných strelných zbraní a uplatňuje pravidlá Stálej medzinárodnej komisie (Permanent International Commission – CIP) a rozhodnutia prijaté v súvislosti s týmto dohovorom preberá do svojich vnútroštátnych pravidiel.

SPOJENÉ KRÁĽOVSTVO

Vláda v roku 2009 ukončila legislatívne zmeny vyplývajúce z preskúmania sekundárnych právnych predpisov (2007), ktoré sa zaviedli v rámci zákona o kontrole vývozu z roku 2002. Výnosom o kontrole vývozu z roku 2008, ktorý nadobudol účinnosť 6. apríla 2009, sa konsolidovali predchádzajúce výnosy o vývoze a obchode: výnos z o kontrole vývozu tovaru, transferu technológií a o technickej pomoci roku 2003, v znení zmien a doplnení; výnos z roku 2008 o obchode s tovarom (kategórie kontrolovaného tovaru), ktorý nahradil výnos o kontrole obchodu z tovarom z roku 2003 a zaviedol trojstupňovú štruktúru kontrol obchodu, a výnos o obchode s kontrolovaným tovarom (miesta určenia, na ktoré sa vzťahuje embargo) z roku 2004. Novým výnosom sa tak spojila kontrola Spojeného kráľovstva v oblasti vývozu vojenského a polovojenského tovaru, vnútroštátna kontrola tovaru s dvojakým použitím a kontrola obchodu, t. j. kontroly týkajúce sa zapojenia Spojeného kráľovstva do pohybu vojenského a niektorého iného tovaru medzi dvoma zámorskými krajinami alebo kontroly týkajúce sa zapojenia Spojeného kráľovstva do organizácie alebo uľahčovania takéhoto pohybu.

I.C. Odborná príprava správnych orgánov, orgánov presadzovania práva a justičných orgánov

Nasledujúca časť je venovaná činnosti a iniciatívam členských štátov EÚ v oblasti odbornej prípravy štátnej správy

MALTA

Súčasťou osnov príslušnej agentúry je každoročne odborná príprava adminstratívnych orgánov a orgánov presadzovania práva.

POĽSKO

Ministerstvo zahraničných vecí zorganizovalo v marci 2009 informačný seminár o kontrole vývozu (zameraný aj na otázku RĽZ). Cieľom tohto podujatia bolo zvýšiť informovanosť výrobcov a vývozcov zbraní a vojenského materiálu.

ŠPANIELSKO

V roku 2009, rovnako ako v predchádzajúcich rokoch, pokračovali rôzne španielske útvary poverené udržiavaním poriadku v organizovaní kurzov a seminárov o trestno-právnom rámci strelných zbraní a výbušnín a o využívaní informačných technológií pri ich kontrole. Pravidelne sa tiež organizovali semináre s cieľom upozorniť na právny rámec, ktorý sa vzťahuje na predchádzanie nedovolenému obchodovaniu s RĽZ a boj proti nemu, s cieľom upevniť alebo prehĺbiť znalosti príslušníkov polície zaoberajúcich sa týmito otázkami.

SPOJENÉ KRÁĽOVSTVO

Vláda v roku 2009 v rámci svojej masívnej celoštátnej informačnej kampane o kontrole vývozu, ktorá bola určená pre zástupcov priemyslu, zorganizovala 42 seminárov a kurzov odbornej prípravy, ktorých sa zúčastnilo viac ako 820 ľudí z 340 organizácií. Hoci sa tieto semináre a kurzy odbornej prípravy netýkali špecificky RĽZ, zdôraznili sa na nich dôsledky vývozu kontrolovaného tovaru bez príslušnej licencie.

Medzi tieto semináre a kurzy patrili: pracovný seminár pre subjekty, ktoré v oblasti kontroly vývozu začínajú pôsobiť; seminár na stredne pokročilej úrovni v tejto oblasti, ktorý sa venoval viacerým otázkam vrátane: vývozných technológií, rôznych typov dostupných licencií, dodržiavania právnych predpisov v oblasti kontroly vývozu zo strany obchodných spoločností a kontrolných zoznamov Spojeného kráľovstva; seminár o otvorených licenciách a dodržiavaní právnych predpisov; nový seminár o revidovaných kontrolách obchodu a séria pracovných seminárov o klasifikáciách kontrolného zoznamu, ako aj semináre o zlepšovaní žiadostí o licencie prostredníctvom elektronického systému podávania žiadostí o licencie SPIRE.

16 obchodným spoločnostiam bola poskytnutá odborná príprava na mieste. Zamestnanci organizácie na kontrolu vývozu (ECO) tiež v ostatnom roku uskutočnili niekoľko prezentácií pre iné orgány ústrednej štátnej správy ako daňovú a colnú správu a organizáciu UKTI, obchodné združenia a konferencie.

I.D. Iné iniciatívy alebo činnosti

DÁNSKO

V pravidelných intervaloch sa realizujú tzv. bezpečnostné iniciatívy, prostredníctvom ktorých je možné polícii odovzdať nedovolené zbrane bez obvinenia z porušenia zákona o zbraniach a výbušninách.

Posledná bezpečnostná iniciatíva na odovzdanie nedovolených zbraní prebehla v máji a júni 2009, pričom polícii sa odovzdalo celkovo 8 085 zbraní.

V roku 2009 dánska štátna polícia naďalej vykonávala intenzívne a cielené vyšetrovanie v súvislosti s rockermi a členmi gangov, ktorého cieľom bolo okrem iného odhaliť nedovolene držané zbrane a vzniesť príslušné obvinenia. Počas konfrontácií medzi členmi rôznych gangov – alebo osobami s nimi spojenými – došlo niekoľkokrát k použitiu zbraní.

V roku 2009 Národné centrum súdnych vied dostalo na preskúmanie celkom 2 831 zbraní. Dánska štátna polícia nemá informácie o počte zbraní, ktoré boli členom gangov zabavené.

ESTÓNSKO

Policajné prefektúry spustili v roku 2009 celoštátne kampane na likvidáciu zbraní a munície, ktorých účelom bolo zozbierať nelegálne vlastnené civilné zbrane. Cieľom týchto kampaní bolo zvýšiť povedomie občanov o ich právnych povinnostiach súvisiacich s držbou strelných zbraní, znížiť objem nedovolených zbraní a munície a zvýšiť bezpečnosť spoločnosti. Občania prostredníctvom nich odovzdali celkovo 92 strelných zbraní. Všetky vyzbierané a zaistené zbrane sa likvidujú.

FRANCÚZSKO

Francúzsko uverejnením výročnej správy pre parlament o vývoze zbraní pokračovalo vo svojej politike transparentného vývozu zbraní, najmä pokiaľ ide o RĽZ.

Taktiež sa na národnej úrovni začal skúmať francúzsky prístup k odzbrojeniu, demobilizácii a reintegrácii a koncept ozbrojeného násilia.

GRÉCKO

Tabuľka zbraní a výbušnín, ktoré boli zhabané v Grécku v roku 2009:

automatické pušky: 110 pištole: 538 ručné strelné zbrane: 124 pušky a zbrane typu Flober: 689 spolu: 1 461

TALIANSKO

V decembri 2009 sa zaviedol počítačový systém SPACE. Po jeho úplnom sprevádzkovaní bude možné elektronicky sledovať každú strelnú zbraň určenú pre civilný trh, ktorú vyrobili, doviezli alebo vyviezli talianske obchodné spoločnosti alebo štátni príslušníci alebo ktorú majú talianske obchodné spoločnosti alebo štátni príslušníci v držbe.

V roku 2009 talianske ozbrojené sily zlikvidovali na území Talianska 15 000 ručných a ľahkých zbraní, ktoré sa identifikovali ako nadbytočné.

MALTA

V roku 2009 bolo zlikvidovaných celkovo 97 zbraní/strelných zbraní.

POĽSKO

V roku 2009 bolo zadržaných celkov 3 932 zbraní a zlikvidovalo sa 1 103 zbraní.

RUMUNSKO

Národná agentúra pre kontrolu vývozu sa v decembri 2009 stala generálnym riaditeľstvom ANCEX ministerstva zahraničných vecí.

V roku 2009 sa do štruktúry ministerstva zahraničných vecí integroval národný úrad pre kontrolu vývozu zbraní a tovaru s dvojakým použitím (rozhodnutie č. 1423/2009).

Ministerstvo zahraničných vecí/DG ANCEX je zodpovedné za rumunský systém kontroly vývozu (právny rámec, udeľovanie licencií, presadzovanie právnych predpisov, komunikácia s priemyselným odvetvím a jeho senzibilizácia, transparentnosť).

SLOVENSKO

Slovenská republika prijala vhodné právne predpisy a potrebné administratívne opatrenia na kontrolu výroby, držby, označovania ručných a ľahkých zbraní a obchodovania s nimi. Účinný systém kontroly vývozu umožňuje príslušným slovenským orgánom identifikovať zbrane a kedykoľvek a na celom území Slovenskej republiky sledovať ich pohyb.

Tento systém účinne podporuje boj proti nedovolenému obchodovaniu s konvenčnými zbraňami v Slovenskej republike.

V roku 2009 sa po druhýkrát uskutočnila kampaň týkajúca sa amnestie na strelné zbrane. Všeobecná amnestia pre všetky osoby, ktoré mali v nedovolenej držbe ručné a ľahké zbrane, nadobudla účinnosť v novembri 2009. Osoby, na ktoré sa vzťahuje amnestia, môžu zaregistrovať akékoľvek RĽZ na policajných úradoch bez akejkoľvek sankcie alebo stíhania a nemusia vysvetľovať pôvod zbrane a spôsob jej nadobudnutia. Cieľom tohto úsilia vlády je umožniť osobám prechovávajúcim nezaregistrované a skryté zbrane odovzdať ich bez akýchkoľvek sankcií. Všeobecná amnestia platí 6 mesiacov.

ŠPANIELSKO

Za koordinácie Ústrednej inšpekcie pre strelné zbrane a výbušniny civilnej gardy (Guardia Civil) zaistili španielske osobitné jednotky v roku 2009 227 nedovolených strelných zbraní (159 pochádzalo z krajín schengenského priestoru, 68 z krajín mimo Schengenu). K dnešnému dňu španielske orgány zadržujú celkom 286 247 strelných zbraní rôznych typov, z ktorých bolo už 19 452 vybratých do aukcie a 32 933 na likvidáciu.

V roku 2009 tieto jednotky uskutočnili 24 589 inšpekcií, ktoré viedli k začatiu 742 konaní proti výrobcom, zbrojniciam, súkromným osobám alebo podnikom prepravujúcim hotovosť; 151 týchto konaní sa týka strelných zbraní a 591 výbušnín. Colná správa tiež vykonáva pravidelné kontroly na letiskách a v prístavoch v rámci hľadania porušení zákonov v tejto oblasti.

II. MEDZINÁRODNÉ VYKONÁVANIE V ROKU 2009

II.A. Opatrenia na boj proti hromadeniu a šíreniu ručných a ľahkých zbraní a na zamedzenie nedovolenému obchodovaniu s konvenčnými zbraňami

II.A.1. Finančná, technická a iná pomoc udelená príslušným programom a projektom realizovaným zo strany OSN, iných medzinárodných a regionálnych organizácií a mimovládnych organizácií

II.A.1.1. Činnosti a projekty podporované Európskou úniou: podpora medzinárodných a regionálnych nástrojov

Podpora akčného programu OSN pre RĽZ

EÚ naďalej podporovala vykonávanie akčného programu OSN pre RĽZ. V rámci príprav na ďalšie bienálne stretnutie štátov v roku 2010 a konferenciu o preskúmaní, ktorá sa uskutoční v roku 2012, začala skúmať špecifické opatrenia a projekty, ktoré by sa vypracovali v súčinnosti s UN ODA a inými darcami a ktoré by posilnili a zlepšili vykonávanie najvýznamnejších medzinárodných nástrojov v oblasti RĽZ. Rozhodnutie Rady na podporu UN ODA sa má prijať v priebehu prvých mesiacov roku 2010 a bude zahŕňať činnosti na podporu úplného vykonávania:

— akčného plánu OSN na regionálnej a celosvetovej úrovni,

— medzinárodného nástroja na označovanie a sledovanie,

— technických usmernení pre riadenie zásob munície do konvenčných zbraní.

Podpora procesu týkajúceho sa zmluvy o obchode so zbraňami

EÚ v rámci svojho záväzku súvisiaceho s podporou budúcej zmluvy o obchode so zbraňami vo vzťahu k tretím krajinám prijala a vykonáva rozhodnutie Rady 2009/42/SZBP, ktorým sa podporuje proces zameraný na uzavretie zmluvy o obchode so zbraňami tretími krajinami a ktoré Rada prijala v januári 2009. Cieľom rozhodnutia Rady je zvýšiť povedomie zo strany vnútroštátnych a regionálnych aktérov, členských štátov Organizácie Spojených národov, ako aj občianskej spoločnosti a priemyslu o súčasných medzinárodných rokovaniach týkajúcich sa ATT, ako aj posilniť diskusiu medzi členskými štátmi Organizácie Spojených národov, najmä medzi tými, ktoré neboli zastúpené v skupine vládnych expertov.

Počas roku 2009 sa uskutočnilo päť regionálnych seminárov zameraných na: západnú a severnú Afriku (Dakar 28. – 29. apríla 2009), Ameriku a oblasť Karibiku (Mexiko 18. – 19. júna 2009), Blízky východ (Ammán 28. – 29. júla 2009), Áziu (Kuala Lumpur 13. – 14. októbra 2009) a južnú a východnú Afriku (Addis Abeba 10. – 11. decembra 2009). Účasť na seminároch bola veľmi dobrá z kvalitatívneho i kvantitatívneho hľadiska. Tieto podujatia dali účastníkom možnosť získať hlbšie znalosti o otázkach, ktorým sa bude venovať budúca ATT, a prediskutovať konkrétne regionálne otázky v rámci prípravy rokovaní o ATT na pôde OSN.

Popri júlovom zasadnutí otvorenej pracovnej skupiny pre ATT a na schôdzi prvého výboru VZ OSN 20. októbra 2009 konali sprievodné podujatia s cieľom predložiť členským štátom OSN predbežné výsledky, ktoré sa dosiahli na prvých štyroch seminároch naplánovaných v rozhodnutí Rady.

Podpora Africkej únie

EÚ v roku 2009 prostredníctvom financovania práce experta podporovala Africkú úniu vo vypracúvaní stratégie AÚ pre RĽZ. Riadiaci výbor Africkej únie ad hoc začal skúmať návrh stratégie pre RĽZ so zreteľom na jeho možné prijatie v roku 2010. Prijatím stratégie AÚ pre RĽZ by sa posilnilo úsilie AÚ o vybudovanie mierovej a bezpečnostnej architektúry a jej záväzok voči boju proti nedovolenému hromadeniu RĽZ a obchodovaniu s nimi.

EÚ a Africká únia s podporou talianskeho ministerstva zahraničných vecí a v spolupráci s talianskym Inštitútom pre medzinárodné otázky, Inštitútom EÚ pre bezpečnostné štúdie a organizáciou Chatham House zorganizovali v Ríme trojdňovú konferenciu o vykonávaní partnerstva Afriky a EÚ pre mier a bezpečnosť, v rámci ktorej sa osobitná pozornosť venovala otázkam RĽZ a výzvam špecifickým pre Afriku. Výsledky tejto konferencie prispeli k vypracúvaniu návrh stratégie AÚ pre RĽZ.

Presadzovanie spoločnej pozície EÚ o vývoze zbraní (bývalý kódex správania)

EÚ a členské štáty naďalej prostredníctvom na tento účel zameranej jednotnej akcie Rady 2008/230/SZBP podporujú posilnenie kontrol vývozu a presadzovanie zásad a kritérií kódexu správania pri vývoze zbraní (teraz spoločná pozícia) v tretích krajinách prostredníctvom technickej a praktickej pomoci, okrem iného pri vypracovávaní vnútroštátnych právnych predpisov a pri výklade a uplatňovaní kritérií kódexu, ako aj presadzovaním opatrení zameraných na zvýšenie jednotnosti a transparentnosti. V tomto kontexte zorganizovali predsedníctva Českej republiky a Švédska tri informačné semináre pre Ukrajinu (Kyjev 23. – 24. apríla 2008), západný Balkán (Tirana 3. – 5. júna 2009) a južný Kaukaz (Tbilisi 27. – 28. októbra 2009).

EÚ v roku 2009 tiež súhlasila s ďalšou realizáciou informačných aktivít zameraných na subjekty, na ktoré sa vzťahuje uvedená jednotná akcia, a finalizovala a v decembri 2009 prijala rozhodnutie Rady 2009/1012/SZBP. Okrem informačných seminárov v prijímajúcich krajinách alebo regiónoch sa v novom rozhodnutí Rady stanovujú výmeny zamestnancov v trvaní až do jedného mesiaca určené pre úradníkov z prijímajúcich krajín kandidujúcich na pristúpenie k EÚ, ktorí sa vyšlú do príslušných orgánov krajín EÚ, a návštevy úradníkov krajín EÚ v príslušných orgánoch prijímajúcich krajín.

II.A.1.1.2. Činnosti a projekty podporované Európskou úniou: podpora činností spojených s RĽZ v tretích krajinách a regiónoch:

Ukrajina

Na základe rozhodnutia Rady 2005/852/SZBP sa EÚ zaviazala poskytnúť 1 milión EUR agentúre NATO pre technické zabezpečenie a zásobovanie (NAMSA) ako príspevok v prvej fáze dvanásťročného projektu NATO Partnerstvo za mier, a to na nadobudnutie vybavenia a likvidáciu RĽZ na Ukrajine. Zatiaľ čo prvá fáza projektu bola zameraná na likvidáciu 400 000 RĽZ, 1 000 kusov prenosného vzdušného obranného systému MANPAD a 15 000 ton munície na Ukrajine, likvidácia RĽZ a munície sa spomalila, keďže príslušné ukrajinské orgány nesprístupnili všetkých 400 000 RĽZ pôvodne vyčlenených na likvidáciu. Zatiaľ bolo zlikvidovaných 130 000 RĽZ.

V nadväznosti na sériu demaršov ukrajinské orgány prijali v júli 2009 potrebné rozhodnutie o obnovení likvidácie RĽZ a munície na Ukrajine v rámci projektu poručníckeho fondu NATO Partnerstvo za mier. Očakáva sa, že výsledkom bude likvidácia ďalších 54 500 RĽZ a 6 000 ton munície. EÚ v rámci uvedeného rozhodnutia Rady prispieva k obnovenej likvidácii ďalších 54 500 RĽZ, a tým zabezpečuje efektívne využitie prostriedkov vyčlenených na tento účel.

Západný Balkán

EÚ pokračovala v podpore demilitarizačného úsilia v oblasti RĽZ najmä prípravou nového rozhodnutia Rady na podporu strediska na kontrolu RĽZ v regióne juhovýchodnej a východnej Európy (SEESAC). Cieľom činností naplánovaných v rozhodnutí Rady je:

— zlepšiť riadenie a bezpečnosť nebezpečných a nestabilných zásob zbraní a munície,

— znížiť dostupné zásoby zbraní a munície prostredníctvom likvidácie a

— uplatňovať medzinárodné a vnútroštátne nástroje na označovanie a sledovanie v krajinách západného Balkánu.

Krajiny západného Balkánu, konkrétne Chorvátsko, Srbsko, Bosna a Hercegovina a Čierna Hora, sa v rozhodnutí Rady určili ako prijímajúce krajiny. Stredisko SEESAC začne vykonávať svoju činnosť v roku 2010.

Kosovo (1): EÚ poskytla pomoc prostredníctvom financovania činnosti experta pri zriaďovaní odboru pre ručné zbrane v rámci ministerstva vnútra Kosova, ako aj pri vykonávaní zákona o zbraniach. Celkovým cieľom je posilniť uplatňovanie zásad právneho štátu v Kosove vytvorením moderného systému, ktorý bude spĺňať normy EÚ a ktorý sa bude vzťahovať na používanie (udeľovanie licencií, obchod, dovoz, vývoz) zbraní na nevojenské účely. Tento projekt sa financuje prostredníctvom programu TAEIX.

Afrika:

Regionálne hospodárske spoločenstvá (REC): EÚ v roku 2009 pokračovala vo vykonávaní prebiehajúcich projektov v oblasti RĽZ, ktorých účelom je podporiť REC v Afrike vrátane Hospodárskeho spoločenstva štátov západnej Afriky, Hospodárskeho spoločenstva stredoafrických štátov alebo Východoafrického spoločenstva. Cieľom jednotlivých projektov je okrem iného posilniť spôsobilosť štátov efektívne riadiť nedovolené RĽZ, bojovať proti cezhraničnému šíreniu RĽZ na základe regionálneho prístupu a zabezpečiť celkový politický dohľad nad legálnymi transfermi zbraní v subregióne a ich efektívne riadenie. Tieto projekty sa financujú prostredníctvom Európskeho rozvojového fondu.

Regionálne centrum pre ručné zbrane (RESCA): EÚ v roku 2009 prostredníctvom regionálneho centra pre ručné a ľahké zbrane (RECSA) pripravila na rok 2010 spustenie projektu na podporu strategického partnerstva Afriky a EÚ v boji proti nedovolenému hromadeniu strelných zbraní v Afrike a obchodovaniu s nimi. Projekt je zameraný na zvyšovanie povedomia a znalosti príslušných inštitucionálnych aktérov a aktérov občianskej spoločnosti o legislatívnych a inštitucionálnych aspektoch boja proti nedovolenému hromadeniu a obchodovaniu so strelnými zbraňami s cieľom zriadiť národné strediská alebo posilniť ich úlohu a vypracovať a/alebo vykonávať národné akčné plány (NAP). Jeho cieľom je i posilniť africké regionálne organizácie policajných prezidentov a kapacity vnútroštátnych, regionálnych a kontinentálnych orgánov presadzovania práva a spoluprácu medzi nimi v boji proti cezhraničnému nedovolenému obchodovaniu so strelnými zbraňami a výbušnými materiálmi. Tento projekt sa financuje prostredníctvom Nástroja stability (3,3 milióna EUR).

Nigéria: Európska komisia a federálna vláda Nigérie podpísali 19. novembra 2009 dokument medzi Nigériou a ES o stratégii krajiny a národný orientačný program na roky 2008 – 2013, ktorých jedným z cieľov je pomáhať orgánom v ich úsilí o podporu stability a vytvorenie bezpečného prostredia v krajine a mimo nej v súlade so zásadami právneho štátu. V tomto kontexte by EÚ mohla podporiť opatrenia na zlepšenie technických spôsobilostí špecializovaných orgánov, ktoré sa zaoberajú organizovanou trestnou činnosťou a problematikou ručných zbraní, a na posilnenie vyšetrovacích a forenzných schopností bežnej polície (vo výške do 30 miliónov EUR) s cieľom okrem iného obmedziť tok ručných zbraní. Táto pomoc sa môže realizovať prostredníctvom konkrétnych projektov na podporu budovania vnútroštátnych kapacít v oblastiach ako napríklad vydávanie povolení na vlastníctvo zbraní a ich výrobu, rozvoj systému riadenia zásob zbraní a zvyšovanie povedomia o tejto problematike medzi príslušníkmi colných a pohraničných útvarov. Tieto projekty by sa mohli začať v roku 2011.

Stredná Amerika:

Program na kontrolu ručných a ľahkých zbraní v Strednej Amerike: Európska únia začala v roku 2009 podporovať program na kontrolu ručných a ľahkých zbraní v Strednej Amerike s cieľom posilniť boj proti nedovolenému obchodovaniu so strelnými zbraňami a výbušným materiálom v Strednej Amerike a susedných krajinách vrátane oblasti Karibiku. Projekt je vytvorený na dvoch úrovniach: na jednej strane sa zameriava na Strednú Ameriku vrátane účasti Mexika a Kolumbie s cieľom vybudovať spôsobilosti a posilniť národné a regionálne inštitúcie a štátne agentúry zodpovedné za kontrolu RĽZ a posilniť kapacity organizácií občianskej spoločnosti v oblasti presadzovania kontroly zbraní, na druhej strane vytvára nadregionálny priestor na výmenu regionálnych skúseností s dôrazom na šírenie informácií a zvýšenie kapacít v rámci pohraničných a colných zón. Tento projekt sa financuje prostredníctvom Nástroja stability (1 milión EUR).

EÚ okrem toho podporovala projekty rozvoja a spolupráce v oblasti obmedzovania násilia a jeho predchádzania, vrátane vzdelávania o rizikách a pomoci obetiam, v mnohých krajinách (Salvádor, Srí Lanka, Keňa, Uganda…) s cieľom prispieť k ukončeniu cyklu násilia a presadzovať kultúru spoločenského mieru. EÚ okrem toho pokračovala v podpore komplexnejších projektov v oblasti odzbrojenia, demobilizácie a opätovného začlenenia (Stredoafrická republika, Pobrežie slonoviny), ktorých cieľom bolo podporovať bezpečné prostredie prostredníctvom zmierňovania sociálnych dosahov reštrukturalizácie ozbrojených síl, uľahčovania odchodu armádneho personálu do dôchodku alebo poskytovania socio-ekonomických príležitostí pre bývalých bojovníkov.

II.A.1.2. Politická spolupráca EÚ s tretími štátmi

Otázka RĽZ sa začlenila do programu viacerých pravidelných politických dialógov EÚ s tretími krajinami a subregionálnymi organizáciami, okrem iného z Afriky, Ameriky, Blízkeho východu, Perzského zálivu a východnej a juhovýchodnej Európy.

EÚ tiež naďalej pracovala na nadviazaní dialógu s Čínou osobitne venovanému RĽZ, v rámci ktorého by sa mohli naplánovať konkrétne spoločné iniciatívy na boj proti nedovolenému obchodovaniu s RĽZ a ich muníciou. Táto otázka sa nedávno prerokovala na stretnutí trojky na úrovni expertov 12. októbra 2009 v New Yorku. V roku 2010 by sa malo zvolať zasadnutie expertov osobitne venované RĽZ medzi EÚ a Čínou.

V súlade so závermi Rady o začlenení problematiky RĽZ do dohôd medzi EÚ a tretími krajinami, prijatými v decembri 2008, sa delegátom pracovnej skupiny CODUN poskytli informácie o prebiehajúcich rokovaniach o príslušných dohodách s Brunejsko-darussalamským štátom, Čínou, Líbyou, Mongolskom, Filipínami, Ruskom, Singapurom, Thajskom a Vietnamom, v súvislosti s ktorými sa začlenenie článku o RĽZ predpokladá, a následne o tejto otázke delegáti diskutovali. V druhej polovici roku 2009 sa dosiahla dohoda s Čínou, Irakom, Líbyou a Južnou Kóreou o začlenení doložky o RĽZ do jednotlivých zmlúv, o ktorých tieto štáty rokujú s EÚ.

II.A.2. Finančná, technická a iná pomoc členských štátov EÚ pre projekty súvisiace s RĽZ

Okrem projektov financovaných EÚ z rôznych nástrojov, ktoré má k dispozícii, členské štáty bilaterálne financovali širokú škálu projektov týkajúcich sa RĽZ. Členské štáty doteraz poskytli do tejto správy tieto príspevky:

RAKÚSKO

V roku 2009 Rakúsko naďalej prispievalo k rôznym projektom pomoci vedeným Úradom OSN pre otázky odzbrojenia (UNODA) na podporu procesu OSN proti RĽZ, pričom sa zameralo predovšetkým na projekty v Afrike.

Rakúsko podporilo predovšetkým tieto projekty:

— vykonávanie praktických opatrení na odzbrojenie v západnej Afrike, technická podpora jednotke pre ručné zbrane Hospodárskeho spoločenstva štátov západnej Afriky (ECOWAS) a ECOSAP,

— úprava sprostredkovania ručných zbraní v Afrike,

— vypracovanie právneho nástroja na kontrolu RĽZ v strednej Afrike.

Rakúsko v rámci Rady euroatlantického partnerstva finančne podporilo projekt Úradu NATO pre technické zabezpečenie a zásobovanie (NAMSA) na zneškodnenie RĽZ v Albánsku. Medzi projekty NAMSA, ktoré prebiehali v roku 2009 a ktoré Rakúsko podporovalo v predchádzajúcich rokoch, patrí likvidácia RĽZ a munície na Ukrajine a v Kazachstane.

Rakúsko okrem toho pokračovalo v zhromažďovaní osobitných odborných znalostí v oblasti fyzickej bezpečnosti a riadenia zásob RĽZ/konvenčných zbraní. Rakúsko školiteľmi aj účastníkmi podporilo dva nadnárodné kurzy odbornej prípravy v oblasti RĽZ, ktoré sa uskutočnili v škole NATO v Oberammergau a ktorých súčasťou bolo praktické cvičenie v priestoroch rakúskeho muničného skladu. Rakúski školitelia sa zúčastnili aj troch nadnárodných kurzov odbornej prípravy v oblasti fyzickej bezpečnosti a riadenia zásob v Afrike a Strednej Ázii.

BELGICKO

Belgicko v roku 2009 naďalej finančne prispievalo na niekoľko projektov a organizácií venujúcich sa otázke destabilizačného šírenia RĽZ.

Univerzita v Gente uverejnila v novembri 2009 správu s názvom Sledovanie zbraní, perspektívy kontroly, obchodu s nedovolenými zbraňami a ich používania v Kolumbii, ktorú financovalo belgické ministerstvo zahraničných vecí. Táto publikácia obsahuje analýzu týkajúcu sa RĽZ, ktoré zadržali nevládne ozbrojené skupiny v Kolumbii, sleduje tieto zbrane späť do krajín pôvodu a poskytuje návrhy týkajúce sa hodnotenia a zlepšenia európskych kontrol vývozu RĽZ.

Belgicko pokračovalo v roku 2009 v podpore projektov týkajúcich sa kontroly RĽZ v Afrike. V Konžskej demokratickej republike sa podporili viaceré projekty v oblasti odzbrojenia, demobilizácie a opätovného začlenenia. V Burundi sa prostredníctvom odzbrojenia a demobilizácie bojovníkov Pal-FNL podporilo vybudovanie zhromažďovacieho strediska Rubira. Podporil sa zber a likvidácia ručných zbraní prostredníctvom miestnych komisií v regióne Timbuktu v Mali. V Mozambiku podporilo Belgicko operáciu Rachel, ktorá je súčasťou procesu zameraným na likvidáciu skladov zbraní, ktoré sú pozostatkom občianskej vojny. Proces likvidácie má formu kombinovaných policajných operácií mozambickej a juhoafrickej polície, ktoré tvoria multidisciplinárne tímy konajúce na základe informácií o umiestnení ukrytých a opustených skladov zbraní, ktorých obsah sa po ich identifikácii likviduje.

Na Balkáne spolufinancovalo Belgicko v roku 2009 projekt rozvojového programu OSN v Bosne a Hercegovine (SACBiH) – koordinovanú medzinárodnú činnosť zameranú na vytvorenie riadnych kontrol RĽZ a bezpečného a efektívneho logistického systému na likvidáciu munície na účely zmiernenia nebezpečenstva a súvisiacich rizík. Belgicko tiež prispelo do trustového fondu NATO na podporu stiahnutia jednotiek na ochranu Kosova (KPC) vrátane odzbrojenia a likvidácie RĽZ.

Belgicko rovnako podporuje každoročné uverejňovanie výsledkov projektu Small Arms Survey.

FÍNSKO

Fínsko poskytlo v roku 2009 finančnú pomoc na relevantné programy a projekty, okrem iného v Kazachstane, Bielorusku a Moldavsku.

FRANCÚZSKO

Francúzsko poskytlo finančnú podporu na prechodný program demobilizácie a opätovného začlenenia (TDRP), ktorý bol zriadený na roky 2009 – 2012. Tento program sa sústreďuje na päť prioritných krajín (Burundi, Uganda, Stredoafrická republika, Konžská demokratická republika a Rwanda) a podporuje demobilizáciu a opätovné začlenenie v rámci dlhodobých rozvojových programov v krajinách v procese transformácie v oblasti Veľkých jazier.

Francúzsko tiež naďalej poskytovalo finančnú pomoc na činnosť RACVIAC-CSC na Balkáne.

Zúčastnilo sa odborno-vzdelávacieho seminára o riadení zásob zbraní a munície pre portugalsky a francúzsky hovoriace štáty ECOWAS, ktorý sa uskutočnil v dňoch 11. – 15. mája 2009 na pôde školy pre odbornú prípravu v oblasti udržiavania mieru v Bamako. Tento seminár bol príležitosťou na dotiahnutie detailov päťročného plánu, ktorý sa predloží Európskemu rozvojovému fondu (ERF) na účely získania finančných prostriedkov.

Francúzsko sa 23. – 25. novembra 2009 zúčastnilo zasadnutia pracovnej skupiny v nigérijskej Kadune, na ktorom sa finalizoval rámcový dokument poskytujúci usmernenia pre ECOWAS v oblasti podpory jeho členských štátov pri riadení a zabezpečení zásob zbraní a munície.

Napokon sa Francúzsko zúčastnilo dvoch misií (9. – 21. februára 2009 a 20. júna – 5. júla 2009), ktoré uskutočnila nadnárodná skupina pre ručné zbrane a muníciu (MSAG) pod vedením Švajčiarska a ktorých cieľom bolo identifikovať opatrenia na zvýšenie bezpečnosti a bezpečnostnej ochrany zásob zbraní a munície v Mali.

NEMECKO

Nemecko prispieva na projekty a činnosti v oblasti RĽZ vrátane ich munície v rámci rôznych inštitúcií a organizácií a v spolupráci s nimi. Väčšina týchto činností sa vykonáva vo väčšom časovom rozpätí ako jeden kalendárny rok. Kľúčové iniciatívy v roku 2009 boli tieto:

Afganistan (trvanie: od roku 2004, celkový rozpočet: 3 000 000 EUR)

Nemecko od roku 2004 podporuje procesy DD&R a DIAG v Afganistane spolufinancovaním zneškodňovania a likvidácie nadbytočných zbraní a munície.

Angola (trvanie: 2003 – 2009, celkový rozpočet: 11 990 332 EUR)

Nemecko podporuje sociálnu a hospodársku reintegráciu bývalých bojovníkov a ich rodín v Angole. Prostredníctvom Instituto de Reintegração Sócio-Profissional para Ex-militares (IRSEM) Nemecko prispieva do Programu demobilizácie a reintegrácie v Angole (ADRP) pod vedením Svetovej banky. Reintegrácia bývalých bojovníkov sa podporuje na miestnej úrovni prostredníctvom sociálno-ekonomických rozvojových projektov a posilňovaním miestnej vládnej správy.

Kambodža (trvanie: 2007 – 2009, celkový rozpočet: 1 615 000 EUR)

Nemecko naďalej podporovalo kambodžskú kráľovskú vládu v jej práci týkajúcej sa otázok kontroly RĽZ so zameraním na riadenie zásob a likvidáciu nadbytočných zásob konvenčnej munície, ako aj bezpečné uskladnenie policajných zbraní.

Konžská demokratická republika (trvanie: 2005 – 2011, celkový rozpočet: 12 000 000 EUR)

Nemecko podporuje sociálne a hospodárske opätovné začlenenie detí a mladistvých, ktorí boli v minulosti spojení s ozbrojenými silami v provincii Maniema v KDR, sumou 3,5 milióna EUR (technická pomoc), ako aj finančnými prostriedkami na opätovné začlenenie bývalých bojovníkov vo výške 8,5 milióna EUR (do októbra 2008, finančná pomoc) na projekty obnovy infraštruktúry, ktoré sú náročné na prácu.

Kosovo (trvanie: 2006, celkový rozpočet: 500 000 EUR)

Nemecko pokračovalo v podpore činnosti organizácie Saferworld (Bezpečnejší svet), ktorej cieľom bolo zvýšiť účasť verejnosti na znižovaní miery nedovolenej civilnej držby RĽZ a presadzovať regulovanejšie bezpečnostné prostredie v Kosove.

Nepál (trvanie: 2007 – 2010, celkový rozpočet: 5 000 000 EUR)

Nemecko od roku 2007 realizuje na juhu krajiny projekt na podporu opatrení pre mierový proces. Projektom sa internovaným maoistickým bojovníkom a obyvateľom okolitých komunít poskytujú základné služby ako zásobovanie vodou, sanitácia a zdravotná starostlivosť.

Nepál (trvanie: 2007 – 2010, celkový rozpočet: 2 300 000 EUR)

V stredozápadnej časti Nepálu podporuje Nemecko sociálno-ekonomickú rehabilitáciu a opätovné začlenenie bývalých bojovníkov, vnútorne vysídlených osôb, utečencov a prijímajúcich komunít v oblastiach Rukum a Rolpa. Hlavnými prístupmi v rámci projektu sú vytvorenie základnej sociálnej a hospodárskej infraštruktúry a zvýšenie príjmov domácností v poľnohospodárskom a nepoľnohospodárskom sektore. Program prispieva k vykonávaniu mierovej dohody z roku 2006.

Širšia oblasť Veľkých jazier (trvanie: 2003 – 2009, celkový rozpočet: 12 900 000 EUR)

Nemecko prispieva do trustového fondu Programu demobilizácie a reintegrácie pre viacero krajín (MDRP) pre širšiu oblasť Veľkých jazier, ktorý sa realizuje pod záštitou Svetovej banky, a to finančnými prostriedkami vo výške 12,9 milióna EUR. Nemecko sumou 7,5 milióna EUR tiež prispieva na projekt boja proti nedovolenému šíreniu ručných a ľahkých zbraní, ktorý sa vykonáva v rámci podpory konferenčného procesu oblasti Veľkých jazier (2004 – 2011).

Sektorový program pre mier a bezpečnosť (trvanie: 2008 – 2014, celkový rozpočet: 5 000 000 EUR)

Nemecká vláda v roku 2001 vytvorila sektorový projekt Rozvojová spolupráca a kontrola ručných zbraní (DECOSAC). Jedným z cieľov tohto projektu bolo vytvárať a testovať nástroje kontroly ručných zbraní v rámci rozvojovej spolupráce. V júli 2008 sa tento projekt spojil so sektorovým projektom Predchádzanie krízam a projektom Reforma sektoru bezpečnosti do sektorového projektu Mier a bezpečnosť (trvanie 2008 – 2014, rozpočet na roky 2008 – 2011: 5 000 000 EUR). Program Mier a bezpečnosť sa týka otázok spojených s RĽZ v rámci predchádzania ozbrojenému násiliu a jeho obmedzenia.

Senegal (2004 – 2015, rozpočet na druhú fázu (2007 – 2010): 11 800 000 EUR)

Nemecko podporuje program na budovanie mieru a sociálno-ekonomický rozvoj v regióne Casamance. Úlohou programu je presadzovať miestne mierové iniciatívy a opatrenia na opätovné začlenenie navrátilcov. Program tiež poskytuje podporu pri obnove sociálnej a hospodárskej infraštruktúry, ako aj na poľnohospodársku výrobu a iné zdroje príjmov.

Nemecko naďalej podporovalo výskumnú činnosť v rámci projektu Small Arms Survey, ktorá sa týka určitých aspektov nedovoleného obchodovania s RĽZ, najmä obchodovania s muníciou.

MAĎARSKO

Maďarsko sa zúčastňuje projektu Regionálny prístup k znižovaniu zásob (RASR), ktorý Agentúra USA pre obranu a zníženie hrozby (DTRA) realizuje na západnom Balkáne a ktorého cieľom je udržať stabilitu a predchádzať nedovolenému obchodovaniu s RĽZ prostredníctvom pomoci pre projektoch likvidácie zbraní v regióne.

ÍRSKO

Írsko v roku 2009 poskytlo 180 000 EUR na podporu projektu Koordinovaná činnosť OSN v oblasti ručných zbraní (CASA), ktorého cieľom je vytvoriť súbor medzinárodne akceptovaných noriem v oblasti ručných a ľahkých zbraní (ISACS).

Írsko tiež poskytlo finančné prostriedky vo výške 46 100 EUR Ženevskému fóru, organizácii so sídlom v Ženeve, ktorá pracuje na budovaní partnerstiev medzi vládami, medzinárodnými organizáciami a mimovládnymi organizáciami pri odzbrojovaní a v otázkach kontroly zbraní. Toto fórum pokračuje vo svojej práci na podpore existujúcich procesov boja proti šíreniu a zneužívaniu ručných a ľahkých zbraní.

Írsko sa domnieva, že účasť občianskej spoločnosti je v rámci procesu týkajúceho sa ručných zbraní kľúčová a že pri zdôrazňovaní kľúčových otázok sú obzvlášť neoceniteľné odborné znalosti mimovládnych organizácií. Z tohto dôvodu sme v roku 2009 naďalej podporovali činnosť Medzinárodnej akčnej siete pre ručné zbrane (IANSA), a to prostredníctvom grantu vo výške 8 820 EUR.

LOTYŠSKO

Lotyšsko sa v súvislosti s ručnými a ľahkými zbraňami a otázkami konvenčných zbraní aktívne zúčastňuje činnosti medzinárodných fór, najmä OSN, OBSE a NATO. Uvedeným organizáciám predkladá výročné národné správy o svojej činnosti v oblasti potláčania nedovoleného obchodovania s RĽZ.

LITVA

Litovský vojenský personál v rámci činností na obnovu provincií v provincii Ghor v Afganistane likvidoval od roku 2005 zásoby starých, nadbytočných a zozbieraných RĽZ, výbušnín a munície. Provinčný rekonštrukčný tím (PRT) tiež pomáhal miestnym orgánom pri napĺňaní programu rozpustenia nelegálnych ozbrojených skupín v Afganistane (DIAG), uskladnení zbraní, ich označovaní a evidencii. PRT tiež miestnym orgánom pomáhal pri zbieraní RĽZ a munície.

LUXEMBURSKO

— Opatrenia prijaté v rámci boja proti hromadeniu a šíreniu ručných zbraní:

Luxemburské orgány financovali v rokoch 2008 až 2010 projekt skupiny pre výskum a informácie v oblasti mieru a bezpečnosti (GRIP) s názvom Posilnenie siete afrických MVO v oblasti predchádzania konfliktom a budovania mieru. Tento projekt okrem iného predpokladá vytvorenie siete MVO zo strednej a západnej Afriky v oblasti kultúry mieru, budovania mieru a boja proti šíreniu ľahkých zbraní. Celkový príspevok na tento projekt dosahuje výšku 285 000 EUR.

HOLANDSKO

Holandsko v roku 2009 okrem iného prispelo týmto inštitúciám, projektom a iným aktivitám v oblasti ručných a ľahkých zbraní (RĽZ) a ich munície:

— organizácii Saferworld: podpora poskytovaná vládam pri vykonávaní právnych predpisov a nariadení,

— ISS: podpora programu riadenia zbraní od roku 2002 vrátane podpory poskytovanej vládam a regionálnym organizáciám pri vykonávaní právnych predpisov a iných predpisov a pri výskumnej činnosti týkajúcej sa určitých otázok súvisiacich s RĽZ (spôsoby likvidácie, nedovolené obchodovanie s RĽZ atď.),

— organizácii HALO Trust: zber a likvidácia ručných a ľahkých zbraní a munície v Afganistane,

— publikácii Small Arms Survey: ročenka obsahujúca výsledky výskumu v oblasti RĽZ v celosvetovom meradle – hlavné financovanie,

— podpora národných kontaktných miest pre RĽZ, vykonávanie národného akčného plánu Ugandy,

— organizácii Mine Action Group (MAG): likvidácia RĽZ v Konžskej demokratickej republike.

POĽSKO

Poľsko sa zúčastňuje dlhodobého projektu EÚ v oblasti vývozu tovaru s dvojakým použitím, ktorý je určený pre zástupcov orgánov na kontrolu vývozu v Gruzínsku. Cieľom projektu je predstaviť medzinárodný a vnútroštátny právny rámec v oblasti kontroly vývozu v rámci obchodovania s tovarom s dvojakým použitím a zbraňami (vrátane RĽZ). Hlavnými otázkami, o ktorých sa diskutuje, sú: gruzínsky systém kontroly vývozu v praxi, jeho ucelenosť a transparentnosť a možné oblasti, ktoré je potrebné zlepšiť. Projekt sa realizuje v spolupráci s Rakúskom, Nemeckom, Slovinskom a Švédskom.

PORTUGALSKO

Vždy keď to bolo potrebné, portugalské ozbrojené sily zúčastňujúce sa operácií na zachovanie alebo presadzovanie mieru zaistili a zneškodnili ručné a ľahké zbrane.

ŠPANIELSKO

Organizácia amerických štátov (OAS)

Španielsko v roku 2009 poskytlo OAS dobrovoľný príspevok vo výške 320 000 EUR na podporu projektov legislatívnej pomoci a projektov na posilnenie parlamentných sietí.

Parlamentné fórum pre RĽZ

Zasadnutí Parlamentného fóra pre RĽZ sa od jeho založenia v októbri 2002 zvyčajne zúčastňovali dvaja španielsky poslanci. Španielsko poskytlo fóru tieto dobrovoľné príspevky: 30 000 EUR v roku 2007, 80 000 EUR v roku 2008 a 100 000 EUR v roku 2009.

Hospodárske spoločenstvo štátov západnej Afriky (ECOWAS)

Španielsko podpísalo memorandum o porozumení s Výkonným sekretariátom Hospodárskeho spoločenstva západoafrických štátov (ECOWAS) a zaviazalo sa prispieť na činnosť a programy tejto organizácie sumou 500 000 EUR, z ktorých 200 000 EUR má byť všeobecným príspevkom a 300 000 EUR sa má venovať na podporu programu kontroly RĽZ v západnej Afrike.

ŠVÉDSKO

Švédsko predovšetkým prostredníctvom ministerstva zahraničných vecí, švédskej agentúry pre medzinárodnú rozvojovú spoluprácu (Sida), švédskych ozbrojených síl a Akadémie Folkeho Bernadotta (FBA) podporilo viacero projektov s cieľom predchádzať nedovolenému obchodovaniu s RĽZ, bojovať proti nemu a odstrániť ho vo všetkých jeho aspektoch, ako sa uvádza v akčnom programe OSN.

Ministerstvo zahraničných vecí prispelo v roku 2009 na tieto projekty a aktivity:

— projekty SIPRI (popri hlavnom financovaní) – projekt(y) v oblasti transferov zbraní do Afriky, praktické výzvy a možnosti zmluvy o obchode so zbraňami: 2,13 milióna SEK,

— Small Arms Survey, Ženeva: 1 milión SEK,

— regionálne semináre UNODA na presadzovanie transparentnosti zbrojenia: podávanie správ o transferoch konvenčných zbraní a vojenských výdavkoch: 600 000 SEK,

— prepracovanie registra konvenčných zbraní OSN: 900 000 SEK.

Agentúra pre medzinárodnú rozvojovú spoluprácu prispela v roku 2009 na tieto projekty a organizácie:

— Nadácie Arias: 11 miliónov SEK na obdobie 2009 – 2011,

— UNLiREC: 12 miliónov SEK na obdobie 2008 – 2012,

— Parlamentné fórum pre RĽZ: 4,6 milióna SEK na obdobie 2008 – 2010,

— program UNICEF v oblasti RĽZ: 15,5 milióna SEK na obdobie 2006 – 2009,

— Saferworld: 12,6 milióna SEK na obdobie 2006 – 2009,

— programy demobilizácie a opätovného začlenenia realizované v Sudáne prostredníctvom UNDP a UNICEF: 60 miliónov SEK na obdobie 2009 – 2010; a v Kolumbii prostredníctvom UNICEF: 5 miliónov SEK na rok 2009,

— overovanie a monitorovanie demobilizácie a opätovného začlenenia prostredníctvom OAS/MAPP v Kolumbii: 6,5 milióna SEK na rok 2009,

— demobilizácia a opätovné začlenenie detí v Ugande prostredníctvom Svetovej banky: 6 miliónov SEK na obdobie 2008 – 2010.

Švédske ozbrojené sily prispeli v roku 2009 na tieto projekty a aktivity:

— účasť na trojstrannom (Švédsko, Ukrajina, Lotyšsko) projekte likvidácie munície na Ukrajine,

— finančná pomoc projektu UNDP – projekt na kontrolu ručných zbraní a zníženie ich počtu – v Bosne a Hercegovine (UNDP SACHIB) – v roku 2008. Táto podpora sa realizovala v rokoch 2008 a 2009,

— Švédska národná obranná akadémia (SNDC) sa zapája do udržiavania a rozširovania medzinárodnej siete odborníkov na DDR. Súčasťou programu je odborná príprava, budovanie sietí a medzinárodná činnosť,

— SNDC je členom integrovanej skupiny pre odbornú prípravu v oblasti DDR (IDDRTG), ktorej v súčasnosti spolupredsedá,

— Kurzy v oblasti DDR sa v súčasnosti plánujú a realizujú v spolupráci s Akadémiou Folkeho Bernadotta.

Akadémia Folkeho Bernadotta okrem toho prispievala v roku 2009 na tieto projekty a aktivity:

— akadémia je členom IDDRTG od roku 2008 (predtým Švédsko zastupovala Národná obranná akadémia),

— podpora integrovaných noriem v oblasti odzbrojenia, demobilizácie a opätovného začlenenia (IDDRS),

— realizácia dvoch kurzov v oblasti DDR vo švédskom Sandö a Barcelone,

— účasť FBA na mnohých podujatiach venovaných otázke DDR vo Švédsku a zahraničí.

SPOJENÉ KRÁĽOVSTVO

Organizácii Saferworld sa poskytli finančné prostriedky na pomoc pri realizácii dvojročného projektu, ktorý začal v apríli 2009 a ktorého cieľom bolo zvýšiť povedomie čínskych vládnych inštitúcií a subjektov občianskej spoločnosti o význame zodpovedného prístupu k transferom konvenčných zbraní vrátane konceptu medzinárodnej zmluvy o obchode so zbraňami.

Troma hlavnými zložkami tohto projektu sú politický dialóg, zvyšovanie povedomia a výskum.

Poskytli sa finančné prostriedky pre regionálne centrum pre ručné a ľahké zbrane (RECSA) na účely posilnenia koordinácie boja proti šíreniu nedovolených ručných a ľahkých zbraní v oblasti Veľkých jazier, Somálskeho polostrova a susediacich štátov na základe zásad a cieľov nairobskej deklarácie, nairobského protokolu a dohody o zriadení RECSA.

Finančné prostriedky sa poskytli aj na regionálny pracovný seminár UNODA o transparentnosti konvenčných zbraní, ktorý sa konal v Dakare a bol určený pre štáty západnej Afriky. Seminár sa prioritne venoval transparentnosti transferov konvenčných zbraní, opatreniam na budovanie dôvery a praktickým cvičeniam.

Parlamentný výbor Spojeného kráľovstva pre kontrolu vývozu zbraní navštívil v máji 2009 Kyjev, čím odpovedal na návštevu ukrajinských poslancov, ktorá sa uskutočnila v Londýne v roku 2007. Hlavným cieľom návštev bolo presadzovanie väčšej transparentnosti a efektívnejšej parlamentnej kontroly ukrajinských procesov v oblasti vývozu zbraní.

V júni 2009 experti z OBSE, Spojeného kráľovstva a USA pomohli pri bezpečnej likvidácii a zneškodnení 324 nadbytočných MANPADS na Cypre.

II.A.3. Účasť na medzinárodných seminároch a konferenciách alebo ich organizovanie

RUMUNSKO

Organizácia Saferworld (britská MVO) zorganizovala v Bukurešti regionálny seminár o znižovaní rizika odklonu medzinárodných transferov ručných a ľahkých zbraní, ktorej spoluorganizátorom bola národná agentúra pre kontrolu vývozu (ANCEX) spolupracujúca s nadáciou EURISC (rumunská MVO).

Cieľom seminára bolo identifikovať osvedčené postupy a zintenzívniť medzinárodný dialóg o všeobecných prístupoch štátov na identifikáciu a minimalizáciu špecifických rizík odklonu RĽZ k neoprávneným koncovým používateľom alebo na účely neoprávneného koncového použitia vrátane stratégií na zmiernenie takýchto rizík.

II.A.4. Ďalšie iniciatívy

Spoločná pozícia o vývoze zbraní

EÚ naďalej významne podporovala pokrok v oblasti posilňovania kontrol dovolených transferov konvenčných zbraní vrátane RĽZ a ich munície. Členské štáty v rámci pracovnej skupiny pre vývoz konvenčných zbraní podávajú správy o tom, ako sa spoločná pozícia 2008/944/SZBP vykonáva v ich vnútroštátnych legislatívnych rámcoch; k uvedenej spoločnej pozícii sa oficiálne pripojili Bosna a Hercegovina, Kanada, Chorvátsko, Island, Čierna Hora a Nórsko.

V súlade s politikou EÚ v oblasti transparentnosti vývozu zbraní a v rámci vykonávania článku 8 spoločnej pozície 2008/944/SZBP Rada 8. októbra vzala na vedomie 11. výročnú správu EÚ o vývoze zbraní (Ú. v. EÚ C 265, 6.11.2009).

Iniciatíva EÚ na zabránenie nedovolenému obchodovaniu s ručnými a ľahkými zbraňami prostredníctvom leteckej dopravy

EÚ v prvom polroku 2009 pokračovala vo vykonávaní svojej iniciatívy na zabránenie nedovolenému obchodovaniu s ručnými a ľahkými zbraňami prostredníctvom leteckej dopravy, ktorá sa spustila v roku 2007. Delegáti CODUN-u a SITCEN-u na viacerých zasadnutiach prerokovali možnosti zvýšenia vplyvu uvedenej iniciatívy a zlepšenia siete národných stredísk členských štátov. Na zasadnutí expertov 13. mája 2009, ktoré spoločne zorganizovali SIPRI, české predsedníctvo a Švédsko, sa dôkladne zanalyzoval stav vykonávania uvedenej iniciatívy. SITCEN v roku 2009 na základe príspevkov prijatých od členských štátov vypracovalo novú štúdiu o šírení RĽZ prostredníctvom leteckej dopravy v oblasti subsaharskej Afriky. Štúdia je dôverná a príslušné orgány členských štátov ju majú využívať ako nástroj na predchádzanie nedovolenému obchodovaniu s RĽZ prostredníctvom leteckej dopravy.

Členské štáty EÚ realizovali i tieto činnosti:

ŠPANIELSKO

Španielsko zorganizovalo šiesty regionálny seminár o ručných a ľahkých zbraniach venovaný budúcnosti akčného programu OSN a návrhu zmluvy o obchode so zbraňami, ktorý sa uskutočnil 16. – 20. februára 2009 na pôde vzdelávacieho strediska Cartagena de Indias (Kolumbia), ako aj druhý seminár o Ženevskej deklarácii o ozbrojenom násilí a rozvoji, ktorý sa konal na rovnakom mieste 20. – 23. apríla 2009, v rámci projektov vzdelávania a pomoci španielskej agentúry pre medzinárodnú rozvojovú spoluprácu (AECID) pre krajiny Latinskej Ameriky.

Španielsko financovalo a zúčastnilo sa pracovného seminára o uplatňovaní medzinárodného nástroja na sledovanie RĽZ, ktorý sa konal 24. a 25. februára v Lime a ktorý zorganizovalo Peru.

SLOVINSKO

S členskými štátmi EÚ sme si vymieňali údaje o fyzických a právnických osobách, ktoré majú licenciu na sprostredkovateľské transakcie zahŕňajúce zbrane.

S krajinami západného Balkánu sme uzavreli niekoľko bilaterálnych dohôd a realizujeme s nimi spoločné činnosti. Slovinská polícia má styčných dôstojníkov v Záhrebe, Belehrade a Podgorici.

Slovinsko je členom centra SECI. Týchto projektov sa aktívne zúčastňujeme prostredníctvom colných orgánov a polície.

Kriminálna polícia vypracovala v rokoch 2008 a 2009 správu o stave nedovoleného obchodovania so zbraňami v Slovinskej republike. Táto systematická správa obsahuje všetky údaje o trestných činoch zahŕňajúcich nedovolené alebo dovolené zbrane v Slovinsku v sledovanom období a o trestných konaniach, ktoré uzavreli slovinské súdy. Obsahuje aj údaje a hodnotenie týkajúce sa situácie v súvislosti s incidentmi, pri ktorých boli použité zbrane (samovraždy, zranenia), a používania dovolených zbraní pri trestných činoch.

II.B. Účasť na práci medzinárodných organizácií a na regionálnych usporiadaniach v oblasti konvenčných zbraní, najmä ručných a ľahkých zbraní

EÚ naďalej podporovala vykonávanie akčného programu OSN pre RĽZ, ktorý zostáva základom úsilia vynakladaného na celosvetovej úrovni. V rámci príprav na ďalšie bienálne zasadnutie štátov v roku 2010 a na konferenciu o preskúmaní, ktorá sa bude konať v roku 2012, EÚ vo svojich vzťahoch s tretími krajinami naďalej podporuje úplné vykonávanie akčného programu OSN pre RĽZ. Počas tohto obdobia medzi dvoma zasadnutiami EÚ tiež začala skúmať konkrétne kroky a projekty, ktoré sa majú vypracovať v spolupráci s UN ODA a ďalšími darcami, s cieľom posilniť a zlepšiť vykonávanie tohto najdôležitejšieho medzinárodného nástroja v oblasti RĽZ. Na tento účel sa v prvom polroku 2010 prijme rozhodnutie Rady (podrobný opis rozhodnutia Rady sa nachádza v oddiele II.A.1.1).

Otvorená pracovná skupina (OEWG), zriadená s cieľom uľahčiť ďalšie úvahy o vykonávaní odporúčaní uvedených v správe generálneho tajomníka OSN o ATT z roku 2008, zasadala v roku 2009 dvakrát, a to v marci a júli.

EÚ sa tiež v roku 2009 výrazne angažovala v procese súvisiacom so zmluvou o obchode so zbraňami (ATT). Členské štáty EÚ jednomyseľne podporili návrh novej rezolúcie VZ OSN o ATT, ktorá sa prijala v októbri 2009 počas schôdze prvého výboru na 64. zasadnutí VZ OSN. Uvedená rezolúcia, ktorú podporila drvivá väčšina členských štátov OSN, obsahuje rozhodnutie o zvolaní medzinárodnej konferencie o ATT v roku 2012, ktorú pripraví päť prípravných výborov, ktoré budú zasadať v období rokov 2010 až 2012.

EÚ naďalej nabáda a podporuje tretie krajiny, aby tento proces podporovali. Členské štáty EÚ sa aktívne účastnili marcového a júlového zasadnutia otvorenej pracovnej skupiny (OEWG), zriadenej s cieľom uľahčiť ďalšie úvahy o vykonávaní odporúčaní uvedených v správe generálneho tajomníka OSN o ATT z roku 2008.

Predniesli sa úvodné a záverečné vyhlásenia EÚ, pričom viaceré členské štáty EÚ zásadne prispeli k tematickým rokovaniam o rozsahu pôsobnosti, zásadách a parametroch ATT. EÚ plne podporila prijatie zápisnice z prvých dvoch zasadnutí otvorenej pracovnej skupiny a pritom uznala potrebu prijať medzinárodné opatrenia na vyriešenie problémov súvisiacich s neregulovaným obchodovaním s konvenčnými zbraňami a ich zneužívaním na obchodovanie na čiernom trhu.

Záväzok Európskej únie k podpore budúcej zmluvy o obchode so zbraňami vo vzťahu k tretím krajinám sa tiež potvrdil prijatím a vykonávaním rozhodnutia Rady 2009/42/SZBP, ktorým sa podporuje proces zameraný na uzavretie zmluvy o obchode so zbraňami tretími krajinami a ktoré Rada prijala v januári 2009 (podrobný opis rozhodnutia Rady sa nachádza v oddiele II.A.1.1).

EÚ v roku 2009 tiež posilnila svoju spoluprácu s OBSE, a to aj prostredníctvom svojej účasti na tematických diskusiách o problematike RĽZ a konvenčných zbraní v príslušných orgánoch OBSE. Sekretariát Rady sa ešte 22. septembra 2009 zúčastnil na zasadnutí Fóra OBSE pre bezpečnostnú spoluprácu venovaného problematike RĽZ, na ktorom zúčastneným štátom OBSE predstavil stratégiu EÚ pre RĽZ. Sekretariát Rady a Komisia tiež nadviazali kontakty s Centrom OBSE pre predchádzanie konfliktom s cieľom preskúmať možné budúce iniciatívy EÚ a OBSE v oblasti RĽZ.

Členské štáty EÚ realizovali i tieto činnosti:

ČESKÁ REPUBLIKA

Česká republika sa pravidelne zúčastňuje aktivít a práce medzinárodných organizácií a orgánov, ktoré sa venujú okrem iného aj ručným a ľahkým zbraniam, munícii a problematike konvenčných zbraní, konkrétne OSN, OBSE, ako aj činnosti a režimov NATO v oblasti RĽZ a konvenčných zbraní.

ESTÓNSKO

Estónsko v roku 2009 pokračovalo v zlepšovaní uplatňovania existujúcich nástrojov v oblasti ručných a ľahkých zbraní.

Členovia estónskych obranných síl zúčastňujúci sa operácií na zachovanie alebo presadzovanie mieru likvidovali ručné a ľahké zbrane.

Estónsko sa pripojilo k hlavným medzinárodným organizáciám, ktoré sa okrem iného venujú problematike RĽZ. V tomto kontexte sa aktívne zúčastňuje tematických diskusií. Predstavitelia Estónska sa aktívne zúčastnili niekoľkých medzinárodných konferencií, kurzov a seminárov o problematike RĽZ, ktoré usporiadali OSN, OBSE, EÚ a iné medzinárodné organizácie, ako aj mimovládne organizácie. Estónsko tiež podporuje rokovania o medzinárodnej dohode o obchode so zbraňami.

FÍNSKO

Fínsko sa v roku 2009 naďalej aktívne podieľalo na práci medzinárodných organizácií a regionálnych dohôd v otázkach súvisiacich s RĽZ (EÚ, OSN, OBSE, NATO/EAPC a Wassenaarske usporiadanie).

FRANCÚZSKO

Vzhľadom na to, že v dohodách Európskej únie s tretími krajinami s rozmerom SZBP sa otázka RĽZ takmer vôbec neobjavovala, Francúzsko počas svojho predsedníctva v Rade EÚ iniciovalo prijatie článku o RĽZ ako jedno z „politických ustanovení“. Francúzsko preto v roku 2009 podporilo zohľadnenie otázky RĽZ pri rokovaniach o dohodách medzi Európskou úniou a tretími krajinami s cieľom zlepšiť vykonávanie stratégie EÚ na boj proti nedovolenému hromadeniu ľahkých a ručných zbraní a ich munície a nedovolenému obchodovaniu s nimi z roku 2005.

V rámci pracovnej skupiny pre globálne odzbrojenie a kontrolu zbrojenia (CODUN) podporovalo Francúzsko vykonávanie iniciatívy na potláčanie nedovoleného obchodovania s RĽZ prostredníctvom leteckej dopravy. Prispelo k vypracovaniu zoznamu leteckých spoločností, ktoré by mohli byť zapojené do takéhoto obchodu, zo strany SITCEN-u. Podporilo projekt, ktorý v tejto oblasti predložil inštitút SIPRI a ktorý nadväzuje na seminár s názvom Obchodovanie so zbraňami, nezákonné toky a destabilizačné siete zorganizovaný Švédskom v máji 2009 v spojení s českým predsedníctvom Európskej únie.

NEMECKO

1. Nemecko sa aktívne podieľa na práci medzinárodných a regionálnych organizácií, ako aj na usporiadaniach v oblasti ručných a ľahkých zbraní a ich munície. Medzi tieto multilaterálne mechanizmy patrí najmä OSN, OBSE, NATO a Wassenaarske usporiadanie. Nemecko pravidelne vysiela expertov na posudzovacie a hodnotiace návštevy, ako aj na pracovné semináre a semináre organizované v rámci týchto organizácií. Nemecko pravidelne podporuje kurzy týkajúce sa politiky v oblasti RĽZ a konvenčných zbraní a jej vykonávania, ktoré organizuje škola NATO.

MAĎARSKO

Maďarsko sa popri aktívnej spolupráci v rámci EÚ aktívne zúčastňovalo činnosti medzinárodných a regionálnych organizácií v oblasti RĽZ, ako sú Organizácia Spojených národov, OBSE, Rada euroatlantického partnerstva a Wassenaarske usporiadanie – režim kontroly vývozu so sídlom vo Viedni.

LITVA

Litva predložila za sledované obdobie, t. j. za rok 2009, tieto národné správy a dotazníky týkajúce sa RĽZ:

— dobrovoľná správa v rámci akčného programu OSN pre RĽZ,

— informácia pre Register konvenčných zbraní OSN,

— výročná správa podľa Kódexu správania EÚ pri vývoze zbraní,

— výročná informácia OBSE o dovoze a vývoze RĽZ a o RĽZ identifikovaných ako nadbytočné a/alebo zaistených a zlikvidovaných v súlade s dokumentom OBSE o RĽZ,

— dotazník OBSE o politike a/alebo vnútroštátnej praxi a postupoch pre vývoz konvenčných zbraní a súvisiacej technológie,

— pravidelné správy o vývoze zbraní a tovarov s dvojakým použitím podľa Wassenaarskeho usporiadania,

POĽSKO

Poľsko sa aktívne zúčastňovalo procesov súvisiacich s RĽZ v rámci viacerých medzinárodných a regionálnych organizácií ako OSN, OBSE, EÚ a NATO.

SLOVENSKO

Slovensko vykonáva všetky medzinárodné záväzky prijaté Organizáciou Spojených národov a OBSE. Aktívne sa zúčastňovalo činnosti týchto medzinárodných a regionálnych organizácií, ako aj režimov kontroly vývozu. Je tiež členským štátom Wassenaarskeho usporiadania o kontrolách vývozu konvenčných zbraní a tovaru s dvojakým použitím.

III.1. Organizácia Spojených národov

RAKÚSKO

Rakúsko sa zúčastnilo tretieho bienálneho stretnutia štátov, ktoré sa zúčastňujú na akčnom programe OSN proti nedovolenému obchodovaniu s ručnými a ľahkými zbraňami, a spolufinancovalo účasť afrických rozvojových štátov na tomto stretnutí.

Rakúsko ďalej podporovalo proces vykonávania akčného programu OSN pre RĽZ a sekretariátu OSN predložilo svoje národné správy za roky 2007 a 2008 vrátane informácií o označovaní a sledovaní zbraní.

BELGICKO

Belgicko prostredníctvom 2 expertov prispieva k činnosti OSN podporovanej pracovnej skupiny ISACS (medzinárodne akceptovaných noriem v oblasti ručných zbraní). Týmto projektom sa vytvorí súbor medzinárodnej akceptovaných a odsúhlasených noriem, ktorý odborníkom a osobám zodpovedným za tvorbu politík poskytne komplexné usmernenie v oblasti kontroly ručných a ľahkých zbraní. Uvedené normy umožnia efektívnejšiu tvorbu politík a programov v oblasti RĽZ zo strany OSN, jej členských štátov, medzinárodných a regionálnych organizácií a občianskej spoločnosti. Členovia mechanizmu CASA budú na základe skúseností OSN s vytváraním medzinárodných noriem v oblasti boja proti mínam a odzbrojenia, demobilizácie a opätovného začlenenia úzko spolupracovať s politickými a technickými expertmi z rôznych prostredí (OSN, medzinárodné a regionálne organizácie a organizácie občianskej spoločnosti, výskumné inštitúcie a priemyselné odvetvia) s cieľom vytvoriť súbor medzinárodných noriem v oblasti kontroly ručných zbraní (ISACS) tak, aby bol k dispozícii na štvrtom bienálnom stretnutí štátov na posúdenie vykonávania akčného programu OSN v roku 2010.

CYPRUS

Cyprus predkladá národné správy o vykonávaní akčného programu OSN pre ručné a ľahké zbrane. Národná správa o vykonávaní akčného programu OSN bude v tejto súvislosti predložená pred štvrtým bienálnym stretnutím štátov, ktoré sa zúčastňujú konferencie o nedovolenom obchodovaní s ručnými a ľahkými zbraňami vo všetkých jeho aspektoch, ktoré sa uskutoční v júni tohto roku.

Cyprus okrem toho na základe rozhodnutia 124/2004 poskytol UNHCHR informácie o predchádzaní porušovaniu ľudských práv spôsobenému dostupnosťou a zneužívaním RĽZ.

ČESKÁ REPUBLIKA

Česká republika venuje veľkú pozornosť odstraňovaniu nedovoleného obchodovania s ručnými a ľahkými zbraňami. Česká republika konkrétne spolupracovala s Úradom Organizácie Spojených národov pre otázky odzbrojovania (UNODA) a dôrazne podporovala činnosť zameranú na presadzovanie vykonávania Medzinárodného n